text:
Sakilas cutatan rasa katineungna urang sunda di pangumbaraan anu hoyong ngamumule budaya karuhun ulah leungit dugi ka incu-buyut Jeung impian jadi inohong dinagri luar...
Minggu, 21 November 2010
Indung
BALIK tandur téh mawa belut opat siki, paméré adi beuteung. Ditalian ku jukut, keur si Nyai. Heug kabeukina téh beuleum belut diawuran uyah. Puguh geus sababaraha poé mondok di imah, datangna gé sorangan bari panon carindul. Kuring surti. Meureun paséa jeung salakina. Tapi teu ieuh tunyu-tanya. Nepi ka kiwari gé teu ditanya. Baé! Engké gé geus leler mah tangtu nyarita sorangan.
Ngan salaki nu gereget téh.
“Geura talék si Nyai téh, Iyeung!” omongna basa si Nyai keur meuli sambeleun ka warung.
“Teu kudu ditalék, engké gé ngomong sorangan!” témbal téh.
“Hih, ari nyanéh sok didadago nepi ka nyaritana! Anggursi tanya méh pararuguh. Jeung teu hadé wé awéwé ngejat ti imah, pajar ku urang teu diwarah!” ceuk salaki daria.
“Ké meureun da salakina gé nyusul ka dieu!” tempas téh.
“Iraha? Ning geus aya opat poéna taya nyusul!” nyureng salaki téh ngomongna. Jep wé teu nembalan. Sangheuk paréréa omong. Da nu leuwih ngageremet na haté mah kuring nu jadi indungna. Ngan nyabar-nyabar manéh.
“Dana! Dana!” kadéngé sora Kang Muhtar di tepas.
“Buka wéh, Akang! Da tara disosi,” kuring némbalan, bari ngisedkeun bujur, ngajauhan salaki.
Reket… panto tepas dibuka. Sup Kang Muhtar ngajingjing kérésék leutik.
“Ngirim naon, Kang?” ceuk salaki bari nyéréngéh seuri.
“Bako… paméré si Adun,” témbalna bari gék diuk sila tutug gigireun salaki kuring.
“Sok ngeunah meunang ngabungbuan si Adun mah,” ceuk salaki kuring bari muka kérésék. Ngajewol saeutik, pek diambeuan.
“Bener, mani seungit kieu,” omongna deui. Panasaran, kuring pipilueun ngajewol sagedé sisig. Terus diambeuan. Enya wé mani seungit panéli. Mun kongang mah hayang ngahuapkeun.
“Boga daun kawungna?” Kang Muhtar nanya bari ngarérét ka salaki.
“Aya. Cokot geura Iyeung dina palang dada!” ceuk salaki bari ngarérét. Kuring cengkat. Koloyong ka enggon, nyokot daun kawung meunang neukteukan, terus dibeungkeutan. Celenun dicokot dua beungkeut.
Léos ka tepas deui. Sok daun kawung digolérkeun hareupeunana.
“Dibawa sabeungkeut nya ku uing! Puguh teu boga daun kawung-daun kawung acan di imah téh. Meulian pahpir, ngadat nu di imah,” omongna bari ngalinting bako.
“Sarua awéwé mah di mana-mana gé kitu! Teu kaop kacocéng duit balanja!” ceuk salaki bari ngarérét ka kuring. Kuring jamedud.
“Heueuh. Padahal kudu ngarti, usum ngijih kieu mah hésé ngala daun kawung téh. Nya hese ngalana, nya hésé ngarautanana.” témbal Kang Muhtar daria.
Kuring ngaléos ka dapur nyokot téko jeung kurud gula kawung sésa tadi isuk. Sok disodorkeun.
“Si Nyai di dieu kénéh?” tanya Kang Muhtar rada ngaharéwos.
“Di dieu!” témbal téh heureut.
“Kamari tepung jeung salakina deuk menerkeun cai, nanyakeun si Nyai. Sok tepung jeung si Nyai?”
“Dibéjakeun sok tepung?” tanya kuring panasaran.
“Nya dibéjakeun atuh. Malah tunda talatah, iraha hayang dipapagkeun cenah!” omong Kang Muhtar daria. Kuring ngahuleng. Sarua salaki gé ngahuleng. Na bet nanya iraha hayang dipapagkeun? Belegug béak karep boga minantu téh.
“Nurustunjung nya kalah nyarita kitu. Téang kuduna mah ka dieu!” ceuk kuring kuraweud.
“Heueuh da si Nyai téh puguh indung-bapana. Puguh padumukanana. Lamun geus teu suka sok nyarita. Meungpeung tacan boga anak.” sora salaki ngageter bangun nahan kakeuheul.
“Geus ditanya anak urang aya naon masalahna?” ceuk Kang Muhtar kalem.
“Acan!” témbal téh heureut.
“Kuduna mah tanya heula anak urangna, bisi sual leutik digegedékeun. Malum barudak, tara asak pikir!” ceuk Kang Muhtar bari kop kana gula meunang ngurud, nyomot saeutik terus dibaheum.
“Nya éta acan!” témbal salaki daria.
“Salah kitu téh! Mana kudu diajar ka nu geus boga minantu. Sagala gé aya téhnikna,” ceuk Kang Muhtar bari seuri. Kuring jeung salaki seuri konéng. Karék nyaho, nyanghareupan minantu gé aya téhnikna. Boa nyaah ka incu gé aya téhnik, méh teu nyaah dulang.
Haté beuki marojéngja. Hayang nalék si Nyai, tapi ti mana mimitina muka obrolan. Moal mungkin lamun ujug-ujug nanyakeun, ku naon maké pundung. Bisa-bisa si Nyai ngadon ceurik aleuk-aleukan, ngagareuwahkeun tatangga.
Na da reup peuting téh taya kangeunahan. Hésé saré. Padahal biasana gé tibra-tibra waé ti entas solat isa téh. Capé apan beurangna. Ari ieu mah capé ogé henteu tunduh. Panon teu bisa saré, haté ngabacéo. Boa si Nyai téh dipangnyaléwéngkeun! Boa si Nyai téh unggal poé dipaséaan! Boa si Nyai téh dikaniaya awakna!
Mun geus boga pikiran kitu, isukna beungeut si Nyai ditelek-telek, bisi aya geuneuk tapak neunggeul. Leungeunna, sukuna, kabéh ditelek-telek nu sakirana teu ka tutupan ku baju mah.
Rebun kénéh si Nyai geus saged. Bangun deuk ngilu ka kebon. Puguh deuk ngaseukan palawija, beak disurungkuy anak bagong.
“Amah, Nyai deuk milu ka kebon!” omongna bari gék diuk dina jojodog hareupeun hawu.
“Hayu wé,” témbal téh bari jongjon nimbel sangu. Deuk mumuluk di kebon, méh ngeunah. Jaba keur loba téspong keur coél sambel. Lakar daék metik.
“Atuh timbelna émbohan deui, da Nyai gé deuk mumuluk di ditu,” omongna bari ngarérét. Sieun ukur mawa satimbel meureun.
“Puguh atuh, da si Apa gé deuk milu ka kebon. Pan comrang, mani mayakpak, sina dialaan keur juaIeun ka pasar,” témbal téh.
“Ngeunah nya Amah angeun lodéh maké comrang,” omongna bari ngoérkeun ruhak. Combrang, kembang honjé téa.
“Tangtu wé ngeunah mah! Nyai osok kitu ngangeun lodéh maké comrang?” Kuring malik nanya.
“Osok. Pan si Aa mah kabeukina,” omongna daria. Asa mobok manggih gorowong nyebut-nyebut si Aa téh. Geuning manéhna nu muka obrolan téh. Teu kudu lieur-lieur kuring néangan piomongeun.
“Karunya atuh Nyai, si Aa taya anu mangngangeunkeun lodéh dicomrangan!” ceuk kuring bari ngarérét.
“Baé, aya si Lilis sok ka imah!” témbalna bari bangkenu. Meg kana haté téh. Ieu inti pasualan téh. Si Nyai teu sadar mukakeun eusi haténa.
“Teu kudu ambek, da ari jeung tatangga mah biasa sili-anjangan,” ceuk kuring datar.
“Aya leuwihna ieu mah! Kahiji randa gélényé! Kaduana, mun geus ngobrol jeung si Aa téh mani sok poho waktu, uplek naker. Si Aa-na gé mani sok pogot-pogot ngobrolna téh. Jaba tepak-toél, ih sebel Nyai mah!” omongna jejebris.
Kuring ngarénghap. Haté kuring bisa ngarasakeun héabna haté anak. Panas kahuru. Tapi kuring teu meunang némbongkeun katungenah haté ka si Nyai.
“Na Nyai tara milu ngariung?” tanya téh.
“Osok, tapi ukur sakeudeung-sakeudeung, da loba pagawéan. Nyangu téa, kukumbah téa, jajait popoéan. Remenna mah diculkeun wé duaan. Ijid!” omongna teugeug.
“Sok di mana ngobrolna?”
“Di balé, osok ogé ngobrolna di dapur mun pareng si Aa keur di dapur mah. Teu ngarti sakitu Nyai sok buad-baeud téh, haré-haré wé,” omongna bangun gemes.
“Si Aa geus ditanya, aya hubungan naon remen ngobrol jeung si Lilis téh?”
“Remen. Tapi da jawabanana téh, mun urang aya hubungan jeung Lilis moal teuing ngobrol dibawa ka imah, enggeus wé di saung atawa di imah kolot si Lilis. Da taya nanaon cenah gé, ukur curhat si Lilis téh, pédah popotonganana téh babaturan si Aa keur di ésdé. Sobatna.” témbal si Nyai daria.
Kuring répéh. Leungeun jongjon mungkusan lauk asin jeung sambel oncom.
Haté bisa ngararasakeun panas peurihna, mun kalakuan salaki kawas kitu. Kuring gé kungsi nyorang kapeurih ti salaki, basa si Nyai karék kelas dua ésdé. Salaki katohyan bobogohan jeung si Érma ungkluk kahot pindahan ti kota. Nyingkah sotéh meureun ka lembur pédah di kotana geus teu payu, da geus umuran. Ngan salaki kuring wé lolong mata, ngora-ngora daék ka ungkluk nini-nini. Ari cenah mah kabéh lalaki di lembur téh kaparélét, da puguh beungeutna pinuh ku susuk. Malum awak dagangan, kumaha carana méh payu.
Kuring gé harita asa rék édan dipangnyéléwéngkeun téh. Nyeriii… moal aya tandingna. Meureun si Nyai gé, moal jauh ti kitu haténa. Asa rék gélo, asa rék édan, dunya asa heureut, langit gé asa dina tuur.
Na atuh lalakon kuring bet kaalaman ku anak?
“Tong waka goréng sangka, bisi enya saukur curhat,” ceuk kuring neger-neger manéh. Tapi da haté teu beunang dibohongan, kuring yakin minantu jeung si Lilis téh aya pakuat-pakait ati.
“Haté pamajikan teu bisa dibohongan Amah. Teu bisa dipaling!” témbal si Nyai daria. Jep wé kuring teu nyarita deui. Timbel jeung bungkusan asin diasup-asupkeun kana boboko. Méh engké datang salaki ti pancuran kari jung indit.
Karék gé deuk mangku boboko deuk dipindahkeun kana bangku, kadéngé panto tepas aya nu muka. Saha? Da salaki mah sok jalan ka dapur balik ti pancuran téh.
Kuniang kuring nangtung. Karék gé deuk ngaléngkah, geus rerekétan palupuh di tengah imah. Panon neges-neges nu keur leumpang muru dapur. Ning Jang Sobur, minantu kuring, salaki si Nyai. Na ngadak-ngadak nyel téh ambek. leu Ialaki anu ngaraheutan haté si Nyai téh! leu mangkelukna. Mun teu boga wiwaha mah hayang nampilingan. Hayang nyabok. Hayang ngarangsadan, méh raca beungeutna ku kuku. Tapi minantu ngarawu leungeun kuring bari nyuuh.
“Hampura abdi Amah! Niat mapagkeun si Nyai!” omongna daria.
Biwir cakep teu némbalan. Jung si Nyai nangtung. Katémbong ngahégak nahan kaambek.
“Na maké los-los ka dieu? Sing jongjon wé di imah ngawadul jeung si Lilis!” Omong si Nyai teugeug.
“Heueuh hampura Aa, Nyai!” sora Jang Sobur laun.
“Hampura, hampura, geus seubeuh?” sora si Nyai ayeuna mah dareuda semu rék ceurik.
“Demi Alloh, Nyai! Seubeuh naon? Da Aa mah teu ngalakukeun nanaon. Teu mapagkeun sotéh, éra ku Amah jeung Apa, Nyai balik teu dianteurkeun. Bongan Nyai hayang ka dieu, teu bébéja ka Aa kalah ngabongohan,” omong minantu daria. Sirah asa ngadak-ngadak pinuh ku getih. Lieur.
Kuring ngaléos, api-api ka luar. Padahal ngajengjen nangtung di pipir bari ngadéngékeun nu hog-hag.
*
Si Nyai teu daék dibawa balik. Jang Sobur ngéléhan, mondok di imah kuring. Saréna teu dibawa di enggon ku si Nyai, tapi ngaringkuk di tengah imah.
Salaki sok ninitah sangkan Jang Sobur saréna di enggon. Tapi si Nyai kalah jejebris, teu daékeun. Kuring mah teu pipilueun, da karasa ku sorangan, mun haté geus raheut ku salaki, dideukeutan gé embung. Mun hayang jejem deui haté téh butuh waktu taun-taun.
Mun isuk-isuk minantu mulang ka lemburna da puguh boga uruseun, ngebon tomat jeung cabé. Seug kudu dipiara diapik-apik tangkal tomat jeung cabé mah. Nyemprot teu meunang sagawayah. Karasa, kuring gé kungsi ngebon tomat jeung cabé, taun tukang mah kalah buntung hayang untung téh, kaburu ngijih mantén.
Bari jeung haté bayeungyang gé ku minantu, teu weléh wé ari deuk indit mah disadiaan sangu haneut anu pulen meunang ngakeul jeung beuleum asin. Da si Nyai mah tara daék pisan mairan. Kalah ngaringkuk wé, dikarimbun samping di enggonna.
Ku kituna mah pantes da asa diteungteuinganan. Nyolok mata buncelik. Moal ngabibisani.
Mun Jang Sobur geus indit, karék si Nyai ka luar ti enggonna.
“Tuluy, Amah?” pokna, nu dimaksud téh salakina.
“Tuluy!” témbal téh bari pépérén piring kalotor. Sup-sup diwadahan kana boboko parantina, boboko buntung taya sokoan.
“Nyeri haté Nyai mah enya gé ari di imah téh saukur ngobrol. Da sok aya béja, aya nu manggihan di émpang Mang Udi keur ngalobrol handapeun tangkal kalapa. Nu kitu taya hubungan nanaon? Sok wé pikiran ku Amah!” omong si Nyai bari ngoér-ngoér ruhak nu beureum burahay.
“Amah teu nanaon, kumaha Nyai. Hayang pegat, hempék! Deuk manjang, éta nu diteda, da nu ngarasakeun mah Nyai sorangan,” ceuk kuring bari regeyéng mindahkeun boboko nu dieusi piring kotor ka deukeut lawang panto dapur. Si Nyai ayeuna mah nu sok gégéroh ka pancuran téh. Nya engké mah si Nyai mulang deui ka salakina, kapaksa wé ku sorangan deui.Si Nyai kalah ngahuleng. Sirahna ngeluk tungkul neuteup lebu tiis hareupeun sungut hawu, dikoér-koér ku régang awi.
Beurat meureun pipisahan jeung salaki nu geus ngahiji aya tilu taunna. Acan sotéh boga anak, bané wé turunan carang. Kuring gé boga si Nyai téh geus kawin tujuh taun, bari ukur saésé-éséna, geus boga si Nyai téh teu kungsi kakandungan deui. Mana kacida beuratna ku anak téh. Ceuk nu bohong mah kawas nanggeuy endog beubeureumna, dienod naker. Disusuan gé nepi ka umur tilu taun satengah. Nepi ka saat cisusu téh lin bobohongan.
Tapi ning ari geus sawawa mah ku batur ngadon dinyényeri. Deuk teu hanjelu kumaha? Enya ari ningali sareat mah ngeunah. Karék kawin dalapan bulan gé geus dipangnyieunkeun imah ku mitohana téh. Lega, ukuran salapan ka dualas méter imahna gé. Atuh keur dahar sapopoé apan salakina dititah ngagarap sawah jeung kebon ku kolotna. Lakar daék ngaluarkeun tanaga téh lin bobohongan. Tapi nya kitu ari haté rungsing teu ngeunah mah, balik wé ka kolot.
“Amah!” sora si Nyai laun. Kuring ngarérét.
“Naon, Nyai?” pok téh.
“Amah, Nyai téh teu héd bulan ieu. Jaba ngaruy waé sararebel,” omongna bari angger tungkul.
Kakeuheul ka minantu leungit. Haté surak. Biasana mun telat héd bari dibarengan sararebel téh cirining nyiram. Baréto gé kuring kitu. Tapi biwir teu daék engab, da haté ngaguruh ku kabungah. Boga incu! Alhamdulillah. Tapi ras deuih, kana kaayaan rumah tangga si Nyai, na Gusti mani saimbang méré kasusah jeung kabungah téh.
“Nyiram kitu Nyai téh, Amah?” sora si Nyai tatag naker.
“Enya. Enya nyiram mun kitu téh!” témpas kuring daria.
“Atuh Amah téh bakal boga incu nya!” Omong si Nyai bari seuri konéng. Manéhna gé sarua meureun haténa jeung kuring, marojéngja.
Incu! Kuring bakal boga incu! Bakal ngangais incu. Deuk dibawa balanja sambeleun ka warung si Ipah. Deuk dibawa ulin ka tatangga, diaais. Deuk dibawa ka kebon, digolérkeun dina saung. Ih, ih naba bet dibawa ka kebon? Atuh dicoco reungit digolérkeun di jero saung mah. Seug di kebon mah reungitna gé sagedé-gedé anak bedul. Moal ah, moal dibawa ka kebon. Moal dibawa ka sawah.
Hayang lalaki hayang awéwé incu téh? Baé lah sajolna waé, deuk lalaki deuk awéwé gé sarua. Nya lamun meunang nawar mah mending awéwé waé. Téréh hideng, téréh aya nu nalang-nalang gawé dapur. Ngan meureun Iamun hayang hajat téh tangtu lila ari anak awéwé mah, ngadagoan welas-welas taun. Lalaki baé kitu? Heueuh méh téréh hajat. Umur opat taun disunatan. Sina naék kuda rénggong, nanggap golék sapoé sapeuting. Kacipta, nyieun balandongan hareupeun imah, maké rarangkén keretas warna-warni. Kaupahan meureun capé jeung tunduh téh. Nya kudu ti ayeuna meureun ngeureut neundeun téh keur nyunatan incu. Ulah gampil ngaluarkeur segon ti leuit. Seug lin waragad saeutik hayang hajat rongkah téh. Domba gé moal cukup dua.
Pikiran ngalayang, nepi ka rencana dék nyunatan. Nepi ka domba nu aya di kandang gé geus kabayang téh keur disisit di pipir imah ku si Momod, jago meuncit domba di lembur kuring. Tara kaambeu bau dagingna.
“Amah, ku naon sura-seuri sorangan?” jéntré sora si Nyai. Gebeg, haté ngaranjug. Reuwas asa katohyan.
“Astagfirulloh.” ukur sakitu nu kedal tina biwir kuring.
“Ngalamun naon, Amah? Ngalamun Nyai boga anak taya bapaan? Na da bapana mah sidik aya si Aa.” omongna bari seuri konéng. Ah, tojaiah pisan jeung pamikir anak. Puguh kuring mah keur mikiran nyunatan incu.
“Lin mikiran nu kitu Amah mah Nyai!” témpas téh bari jung nangtung. Boboko nu dieusi wadah kumbaheun dikélék, deuk ka pancuran.
“Biasana gé ku Nyai kukumbah mah Amah!” ceuk si Nyai daria.
“Ku Amah wé! Nyai mah teu meunang loba nanjak-mudun, bisi udulan,” témbal téh bari ngingkig ka lebakeun.
Leumpang rurusuhan naker. Hayang geura-geura tepi ka pancuran. Hayang geura gok jeung nu keur galégéroh di cai. Deuk dicaritakeun yén si Nyai keur nyiram. Deuk dibéjakeun yén kuring sakeudeung deui boga incu. Deuk ngabuis wé nyarita. Moal éléh ku si Kokoy. Ning manéhna gé basa anakna nu cikal ngajuru, mani nepi ka ngacay nyaritakeun incu téh. Teu di mana-teu di mana. Ngan incu jeung incu wé nu dicaturkeun téh. Tangka dijarebéngan ku kuring jeung si Una mah. Bakat ku bosen caritana. Ih, ari pék ning karasa ku sorangan, karek nyiram gé geus édan sungut. Komo mun geus ngajuru, tangtu bakal leuwih édan batan si Kokoy.
Biwir nyéréngéh sorangan.
Datang ka pancuran téh kosong taya sasaha. Na da mani hanjelu béak tikarep. Diwalah-walah aya si Empat, aya si Jéjén, kalah lowong. Bé lah, engké di warung si Ipah bari balanja. Sugan wé loba kénéh jelema nu baralanja.
Gura-giru naker kukumbah piring téh. Hayang geura ka warung si Ipah. Hayang geura ngumumkeun ka urang lembur, yén kuring deuk boga incu.
Kapopohokeun pasualan si Nyai mah. Kapopohokeun katugenah ku minantu mah. Nu aya na pikiran kuring iwal ti orok lalaki nu bonyo roroésan bari ngéar ceurik hayang nyusu.
Wadah nu geus beresih diasup-asupkeun kana boboko. Sok ditunda na batu lémpar paranti ngagiles seuseuhan. Kalacat naék ka luhur, metik daun sélong keur ngasay. Teu jauh da mun jangkung mah kadongkang da dahanna téh ngaroyom ka pancuran.
Mandi gé gancang naker. Asal suku jeung beungeut dikasay, méh rada lemes.
“Hih, geuning manéh Inah! Sugan téh kunti kabeurangan keur mandi,” ceuk si Dédah bari iirihilan. Dasar si Goté. Si Centil. Batur sabangku keur di ésdé manéhna téh.
“Goblog siah Dedah, ngareureuwas batur!!” ceuk kuring, bari ngéprétkeun cai tina dampal leungeun kana sukuna.
“Mani anteng mandi téh. Kawas parawan jekékan,” omong Dédah bari nambrukeun baju kalotor na batu lémpar.
“Parawan jekékan tiono, sakieu susu geus rayud téh,” témbal téh.
“Heueuh, da kabéh gé nu geus boga anak mah sok rarayud!” omongna bari nandékeun émbér karét kana pancuran. Geus pinuh diangkat, dipaké maseuhan seuseuhan.
“Komo uing deuk incuan, Dédah!”
“Hah, deuk incuan? Téréh jadi nini atuh? Sukur wé lah. Batur mah ning sapantar si Nyai téh geus aranakan aya nu dua. Si Nyai mah elat. Sabaraha taun nya kosongna?” tanya si Dédah daria.
“Tilu taun.”
“Jaman kiwari mah kosong tilu taun téh rékor, Inah! Pan kaloloba-anana mah, kawin opat bulan geus brul-brol ngajuru,” ceuk si Dédah bari nyeuleukeuteuk seuri.
“Éta mah nu maké persekot meureun,” témpas téh.
“Heueuh dipersekotan. Da éta ning ayeuna mah di lembur urang téh sok aya nu usaha kana pilem cabul tina pisidi,” ceuk si Dédah daria.
Kuring curinghak. Karék ngadéngé, di lembur aya nu usaha kitu.
“Nu balég nyarita téh Dédah?”
“Daék medu! Aing gé karék nyaho ti si Érté. Geus kaambeu ayeuna téh ku aparat. Aya bahan digerebeg. Boa dilaporkeun ka pulisi,” omongna daria.
“Urang mana Dédah?” tanya téh panasaran.
“Urang Lembur Cikadu. Inget baréto salaki manéh kagémbang ku ungkluk nini-nini urang Cikadu? Tah, anakna si ungkluk éta nu di imah muter pilem cabul, bari dipéntaan bayaran téh. Mahal mayar na gé mun hayang lalajo pilem cabul téh, dua létereun béas!” ceuk si Dedah bangun nyaho pisan.
“Manéh sok milu lalajo boa?” tanya téh bari seuri.
“Na ari sia nuduh téh sangeunahna. Aing mah Inah teu kudu lalajo, da sorangan gé sok maén pilem cabul jeung bapana si Ujang!” omongna bari seuri. Kuring gé seuri, kacipta.
“Ari dina pilem kumaha, nya? Ditémbongkeun beungeutna? Iy, rujit aing mah!” ceuk kuring bari kecrot nyiduh.
“Nanyakeun ka aing manéh mah, Inah! Teu sudi teuing kudu lalajo nu kitu. Ti jaman baheula gé, lembur urang mah beresih. Ayeuna wé dikotoran ku nu anyar daratang. Pan maru manéh gé aslina mah ti dayeuh lin?” ceuk si Dédah bari seuri. Kuring baeud.
“Ungkluk nini-nini goblog nya si Érma mah. Amit-amit. Kalakuanana gé nurun ning ka anakna. Abong uyah mah tara téés ka luhur,” ceuk kuring bari ngajéwang daun sélong tina luhureun bak, sok dipiceun di jalan, da bisi murag kana cai.
“Nya heueuh, da ceuk béja gé anakna nu awéwé nu geus rumaja, nuluykeun pagawéan indungna, jadi palacur di tempat.”
“Nu mana Dédah?”
“Nu buukna sok dibeureuman. Ah, moal nyaho manéh mah. Da mantogna ka lembur gé ukur sabulan sakali, setor ka indungna.” pokna, daria naker sora si Dédah téh. Deuk teu percaya kumaha. Jeung pantes si Dédah mah sagala nyaho kalakuan urang lembur Cikadu, apan remen bulak-balik ka Cikadu dagang kutang jeung calana budak. Baréto gé kuring, nyahona salaki kaédanan ku si Erma téh ti manéhna. Da geunjleung atuh. Budak ngora kaédanan ka ungkluk nini-nini. Mani sok ijid mun ngadéngé ngaran Érma téh. Ijid, cua. Komo mun nempo beungeutna. Iy, jiga kumaha nya ayeuna, geus welasna taun teu nempo? Ruksak meureun beungeutna. Da loba diropéa. Loba diomé. Kacipta harita basa keur ngontrog, nempo beungeutna kawas barongsay. Luhureun panon téh hejo, sakuriling sisi-sisi matana hideung kawas bueuk. Ari wedak aya opat dimna, da mani nepi ka maplak bodas. Padahal aslina mah ceuk si Dédah gé hideung bari loba kokoloteun. Komo ayeuna. Awakna gé geus eunyeuh meureun, urut dipaké lalaki batur.
Nepi ka balikna ti pancuran, obrolan jeung si Dédah masih dédéngétun. Gusti mah bisa nyurupkeunana, indung ungkluk kahot, anakna nu awéwé dibentuk sina jadi ungkluk generasi penerus. Nu lalaki jadi tukang ngaruksak jiwa barudak, muka pilem cabul. Pararantes.
Di tepas, si Nyai keur uplek ngobrol jeung salakina. Angger wé si Nyai mah bubudénna kuraweud hangseur. Tapi aya mendingna kétang, sabada ku kuring di ubar-abér ka nu bisa, jadi robah saeutik. Da puguh duanana diubaran téh. Anak jeung minantu. Anak sina cageur haténa, minantu sina soléh sina tamplok kanyaahna ka si Nyai. Ulah beunang kagoda ku awéwé séjén.
Satadina mah teu hayang uubar ka nu bisa téh. Tapi si Dédah keukeuh ngajak. Da cenah minantu manéhna gé kungsi kabéngbat ku awewé bangor, tapi ukur bubulanan, kaburu diubaran ka Cigadog, dukun wacis nu geus sohor ka mana-mana.
Mémang teu bohong, da basa kuring uubar gé semah téh geus loba, ngantri. Malah aya urang kota sagala.
“Na teu ka sawah, Ujang?” tanya téh.
“Geus bérés, Amah. Kari ngadagoan rambéteun. Jeung ongkoh rada muriang ieu téh!” témbal minantu daria.
“Pangmeulikeun ubar atuh, Nyai!” ceuk kuring bari ngarérét ka si Nyai. Tapi nu dirérét angger wé manyun, bangkenu.
“Sina meuli wé sorangan! Boga cokor!” omong si Nyai heuras. Salakina ukur nyéngir.
“Ulah kitu eum, pamali!”
“Wah, pamali téh ka salaki nu kumaha atuh Amah!” ceuk si Nyai bari ngarérét ka salakina. Kuring geuwat ngaléos ka jero. Sangheuk papanjangan. Apan kudu dipahing papaséaan keur kakandungan mah, bisi matak goréng ka nu watek orok.
Léos baé ka dapur. Tacan ngahaneutkeun sangu ongkoh. Lebar sangu kamari soré loba kénéh.
Karek gé gap kana korék api, deuk ngahurungkeun seuneu, kadéngé panto tepas ngageblug, dibantingkeun.
Astaghfirulloh, tangtu tatéh kalakuan si Nyai! Goréng adat pisan. Kuring lumpat ka hareup. Enya wé si Nyai lumpat ka enggonna bari ceurik. Geuwat disusul, bisi kuma onam.
Si Nyai nginghak dina kasur lépét nu ngagelar na palupuh, nangkuban. Katémbong tonggongna eundeur.
“Ku naon deui, Nyai? Lin bieu téh keur ngalobrol di balé?” tanya téh leuleuy.
“Angger kalakuan si Aa téh, Amah! Aya nu bébéja digawé di kebon téh dibaturan ku si Lilis!” omong si Nyai bari nginghak.
“Mana gé balik atuh, ari deuk manjang mah,” témpas téh.
“Nyai téh geuleuh nempo beungeut si Aa téh. Amah!” omongna semu nyéntak. Biwir nyéréngéh.
“Biasa anu keur kakandungan mah sok kitu. Ké gé mun kakandungan geus opat-lima bulan mah, leungit rasa ceuceub téh. Eta mah gogoda, Nyai!” ceuk kuring bari mencétan sukuna.
“Jeung lamun rumah tangga ulah sok sadéngé-déngéna, Nyai. Boa tatéh nu hayang ngaruntagkeun rumah tangga Nyai. Nu sirik nempo Nyai rumah tangga anyar geus boga imah, boga pacabakan. Saha nu nyaho eusi haté jelema.”
“Da Nyai mah ceuk sobat,” témbalna heureut.
“Eta sobat Nyai téh nu sok ka dieu? Kutan boga kurir Nyai téh? Tong percaya teuing, saha nu nyaho éta sobat téh boga haté béngkok. Urang teu bisa ngabadé,” ceuk kuring daria. Ah, na bet mangmeunangkeun minantu? Lin keuheul ka minantu téh? Atawa pédah si Nyai reuneuh, rék boga anak kudu aya bapana?
Mémang sakumaha ambekna gé ka minantu, moal bisa ambek pisan, sabab tacan yakin enya henteuna minantu téh nyéléwéng.
Kuring ka luar ti enggon si Nyai, nyampeurkeun Jang Sobur nu keur ngahuleng di balé sorangan.
Gék diuk gigireunana.
“Apa ka mana, Amah?” tanyana bari ngarérét. Mani ngadak-ngadak ratug haté téh, inggis nyérénkeun si Nyai ka bapana. Seug si Nyai téh keur kakandungan. Kumaha lamun diserahkeun?
“Ka kebon deuk ngagemuk céngék. Melak céngék lima puluh tangkal, sugan wé kajadian. Seug ayeuna gé keur ngaraja regana!” témbal téh.
“Sukur wé Amah melak céngék mah, da di ditu mah teu ngebon céngék, keur usum cacar daun.”
“Heueuh barina gé tong sarua ngebon téh, méh bisa silikirim.” ceuk kuring bari nyéréngéh, manéhna seuri.
“Enya, ngan moal bisa silipentaan obat-obatan.” témpasna.
“Na teu maké gemuk kandang?” tanya téh daria.
“Ari gemuk mah dicampur, nya ti toko nya gemuk kandang. Ngan obat nu disemprotkeun mah pasti ti toko.”
“Heueuh da urang mah tacan bisa nyieun sorangan! Lain, Ujang. Amah mah teu daék pipilueun kana urusan rumah tangga Ujang, ngan dék nanya ka Ujang!” ceuk kuring daria. Ayeuna giliran minantu nu reuwaseun ku omongan kuring.
“Aya naon, Amah?”
“Ari Ujang atoh si Nyai keur nyiram? Deuk boga anak?” tanya téh bari mencrong beungeutna.
“Puguh wé atoh mah, Amah! Lalaki gélo deuk boga anak teu atoh mah. Komo ieu ngadagoan tilu taun,” omongna teu éléh daria. Plong haté rada ngemplong.
“Sukur we, ngan meureun Ujang kudu nyaho. Nu keur nyiram mah sok unggah adat, sok teu pikahartieun adatna. Amah gé baréto kitu, keur nyiram ku si Nyai. Mun saré téh embung dideukeutan. Hayang papisah paparahna mah. Da ngambeu késang salakina asa cua, asa geuleuh. Komo nempo beungeut salaki mah embung pisan. Ah, teuing kumaha bet sok kitu. Ké eureun-eureun panyakit cua téh geus beuteung opat atawa lima bulan,” ceuk kuring bari ngarénghap heula. Nempo minantu cicing waé, kuring neruskeun deui nyarita.
“Komo mun salaki aya kasalahan, dalah taya kasalahan gé sok ceuceub jeung rujit wé.”
“Kutan kitu, Amah?” tanyana bangun panasaran.
“Enya.”
“Paingan si Nyai embung waé dibawa balik.” omongna lalaunan.
“Wayahna. Komo, lin boga pasualan jeung si Nyai téh?’’ tanya kuring. Minantu tungkul.
“Rumaos abdi salah, Amah. Bébas teuing jeung babaturan. Satadina da pira ngobrol, ngadédéngékeun nu keur ngumbar kasedih. Sugan téh moal jadi mamala. Tapi da abdi téh geus sundak-sanduk ménta dihampura, najan abdi teu ngalakukeun nanaon gé. Ngan si Nyai teuas pisan haténa.” omong minantu bangun nu sedih. Rét ditempo beungeutna, enya wé ning nguyung. Panonna carelong, kurang saré. Saha nu ngeunah atuh saré saukur ngaringkel di juru imah, bari dikarimbung sarung. Da kuring mah yakin, lin saré tapi nyileuk bari ngaringkuk.
Aya rasa karunya. Tapi nu kuat lain rasa karunya ka minantu, da bongan geus cohék kalakuanana ngaraheutan haté si Nyai. Éta rasa nu kuat téh, karunya ka incu bisi gubrag ka dunya taya bapana, da geus papisah! Tah rasa éta nu nyababkeun kuring ayeuna daék diuk ngaréndéng bari ngobrol pipilueun kana urusan rumah tanggana. Sakumaha geus kuciwana gé ka minantu, ditahan wé.
“Geus aya sawelas poé si Nyai di dieuna téh, nya?” ceuk kuring datar.
“Tos badé dua minggu, Amah!” témpasna.
“Hih, asa cikénéh rarasaan téh.”
“Abdi mah puguh asa tos mulan-malén ditinggalkeun ku si Nyai téh. Imah tiiseun. Hawu tiis, da tara aya nu niup seuneu. Asa kiamat sugro!” omongna semu nalangsa.
“Tah kitu awéwé mah, Ujang. Lamun meunang kateungeunah téh sok poho kana nanaon. Dalah imah ublug-ablag gé tangtu bakal ditinggalkeun! Da kabéh awéwé gé bakal kitu, ari rumah tangga téh néangan kasukaan, kabagjaan haté, katengtreman batin. Mana Amah peupeujeuh ka Ujang, ulah sok ngamomorékeun haté awéwé. Lin mangmeunangkeun si Nyai pédah sarua awewé atawa pédah anak Amah, lain! Ngan diajar tina pangalaman hirup mah kitu! Tapi hampura, nya. Lin maksud Amah deuk pipilueun kana urusan rumah tangga Ujang jeung si Nyai! Da teu bisa didikté ku batur kangeunahan rumah tangga mah. Teu karasa ku batur deuih. Ari kolot mah sakadar ngélingan bisi kadalon-dalon!” ceuk kuring bari ngarénghap panjang. Da mani asa plong haté téh longsong, sagala anu diheungheum welas-welas poé téh, kaluar kabéh, budal.
Katémbong panon minantu carinakdak.
“Nyai! Nyai! Ka dieu?” rada tarik ngageroan si Nyai téh bisi teu kadéngéeun.
Lila naker, karék nyampeurkeun. Gek diuk, ngaréndéng jeung kuring. Si Nyai diteuteup salila-lila. Kahayang mah si Nyai téh cicing di dieu. Saimah jeung kuring nu kungsi ngakandung, nu kungsi tihothat ngurus sagalana. Tengtrem aya anak téh. Tapi teu meunang égois! Teu meunang hawek! Si Nyai geus boga salaki, geus boga rumah tangga sorangan. Malah sakeudeung deui si Nyai téh bakal jadi indung. Kuring teu meunang ngeukeuweuk waé si Nyai. Entong jadi jelema katilu anu ngaruksak rumah tangga. Kadar minantu aya kasalahan, nya hampura wé, asal ulah deui-deui. Piraku si Nyai teu bisa ngahampura, ning kuring gé baréto bisa ngahampura ka salaki. Éta nu kudu dipelakkeun kana haté anak téh. Lain amarah jeung dengdam.
“Nyai, geus lila teuing ninggalkeun lembur téh, pamali! Lin Amah ngajujurung. Ngan teu pantes awéwé ninggalkeun salaki, ninggalkeun imah tanpa sabab. Sok wé urusan Nyai jeung salaki béréskeun di imah. Sing karoloteun, pan urang téh deuk boga turunan. Sing nyaah kana turunan. Éta téh titipan ti Gusti nu kudu dimumulé ku duaan. Jung geura marulang. Silihampura, da urang mah umat muslim,” ceuk kuring daria. Si Nyai nyegruk ceurik. Salakina gé bedah cimatana. Sarua kuring gé hayang ceurik, tapi ditahan. Maenya indung kudu épés méér nyanghareupan pasualan anak. Indung kudu jadi conto anak dina nyanghareupan ombak kahirupan rumah tangga, anu sakumaha gedéna gé. Sabab rumah tangga anak karék sirungna, saha nu nyaho ka hareupna bakal manggih ombak nu leuwih gangas.
Bari masih ngaringhak si Nyai ngaléos ka enggonna, nyokot kantong wadah pakéan.
Basa duanana paramitan, katémbong si Nyai juuh deui cimatana.
“Ka Apa wartoskeun, Amah. Si Nyai dicandak ku abdi!” Ceuk minantu daria.
“Heug da ku nu hakna. Ngan mihape, pangjagakeun haténa. Pangjagakeun awakna. Seug keur kakandungan.” ceuk kuring daria. Minantu ukur unggeuk. Leos duanana arindit.
Cimata juuh teu kabendung. Cimata kabungah. Kuring geus salamet bisa jadi indung anu bijaksana. Bisa jadi indung anu teu égois. Bisa jadi indung anu adil, teu biluk ka anak sorangan.
Haté surak ayeuh-ayeuhan balap jeung cimata anu beuki juuh.***


c: text/html

text:
Kabupatén Kuningan
Kabupatén Kuningan nyaéta hiji kabupatén di Propinsi Jawa Kulon, Indonésia. Ibukotana téh nyaéta Kacamatan Kuningan. Kabupatén Kuningan aya di antara 108°23 - 108° 47 Bujur Wétan jeung 6°45 - 7°13 Lintang Kidul. Kabupatén Kuningan aya di tungtung wétan Jawa Kulon, wawatesan jeung Kabupatén Cirebon di beulah kalér, Kabupatén Brebes, Jawa Tengah di beulah wétan, Kabupatén Ciamis di beulah kidul, sarta Kabupatén Majalengka di beulah kuloneunana.
Daptar eusi
Babagian Administratif[édit | édit sumber]
Kabupatén Kuningan kawengku ku 32 kacamatan, nu kabagi deui kana 361 désa jeung 15 kalurahan. Puseur pamaréntahanna aya di Kacamatan Kuningan.
Topografi[édit | édit sumber]
Beulah wetan wilayah kabupatén ieu mangrupa daratan landeuh, sedengkeun di beulah kulonna mangrupa pagunungan, kalayan poncrotna Gunung Ciremay (3.076 m) dina wawatesan jeung Kabupatén Majaléngka. Gunung Ciremay mangrupa gunung pangluhurna di Jawa Kulon.
Sajarah Kuningan[édit | édit sumber]
Période Pra Sajarah[édit | édit sumber]
Konon sakitar taun 3500 SM, di daérah nu ayeuna ngarana Kuningan, aya tanda nu méré nyaho geus aya pamukiman masarakat manusa. [1][2] Paninggalan-paninggalan kapanggih di suku jeung lamping wétan Gunung Ciremai sarta hampir di unggal kacamatan. [1] Paninggalan éta mangrupa tanda-tanda kabudayaan nu ngagambarkeun kahirupan masarakat manusa dina jaman purbakala anu geus nepi ka tingkat kabudayaan anu relative tinggi. [1][3] Salasahiji conto urut pamukiman masarakat manusa dina jaman purbakala éta aya di Kampung Taman Purbakala, Kelurahan Cigugur nu ayeuna geus diwangun Taman Purbakala minangka salasahiji bentuk rékonstruksi kayaan pamukiman masarakat manusa nu boga kabudayaan dina jaman purbakala. [1] [3]
Période Hindu[édit | édit sumber]
Kabudayaan masarakat manusa Kuningan éta tuluy meunang pangaruh jeung nyerep kabudayaaan asing ti India nu ditinggalkeun di Bukit Sangiang, Désa Sagarahérang Kacamatan Kadugedé. [1] Dina mangsa éta, di dinya geus aya hiji kakuatan politik dina bentuk nagara nu ngarana Kuningan anu lahir dina sakitar awal abad ka-8 M. [1] Tepatna dina tanggal 11 April 732 Masehi. [1] Nagara/karajaan Kuningan ngadeg di bawah pingpinan Seuweukarma, anu boga gelar Rahiang Tangkuku, ogé disebut Sangkuku jeung cicing di Arile jeung Saunggalah. [1] [3]Saméméhna Seuweukarma téh raja Galuh, tuluy ku Dangiang Guru dinobatkeun jadi raja Kuningan. [1] Seuweukarma asalna ti katurunan Galuh. [1] Keur leutik kénéh mah ngarana téh Demuwarman. [1] Anjeunna ngagem Agama Sangiang (agama Hindu) jeung boga ajian Dangiang Kuning, sarta bisa ngamalkeun kalawan hadé. [1] Ku pangaruh ajian éta pamaréntahan Kuningan jadi ngawengku wilayah Malayu. [1] Ajian Dangiang Kuning éta eusina ngeunaan ajaran Kaparamartaan nya éta kabeneran pangluhurna anu dihontal di widang karohanian/kabatinan ngeunaan silih asih jeung papada manusa. [1] Seuweukarma dikenal salaku raja anu jadi sumber penerangan pikeun jalma réa. [1] Di bawah pamaréntahanana rahayat ngarasa aman jeung bagja. [1] Salian ajian Dangiang Kuning, anjeunna ogé nyekel pageuh kana ajaran Sanghiang Siksa jeung Sanghiang Darma (Ajaran Kitab-kitab Suci). [1] Sanghiang Siksa mere 10 (sapuluh) papagon hirup nya éta:
- teu maéhan mahluk hirup;
- teu maling;
- teu jinah;
- teu dusta;
- teu mabok;
- teu dahar lain dina waktuna;
- teu nongton, jogéd, nembang, jeung maénkeun musik;
- teu kaleuleuwihi dina papakéan;
- teu saré dina tempat anu empuk;
- teu narima emas jeung perak [1]
Seuweukarma jadi raja nepi ka umur nu pangluhurna. [1] Tuluy timbul persaingan Seuweukarma jeung Sanjaya nu nyekel kakuasaan di daérah karajaan Galuh beulah wétan. [1] Saenggeus Sanjaya maréntah ngawasa Kuningan salila 9 taun, anjeuna digantikeun ku anakna nu ngarana Rahiang Tamperan. [1] Rahiang Tamperan boga dua anak, nya éta Sang Manarah jeung Rahiang Banga. [1] Dua anak raja ieu sanggeus dewasa saling merebutkeun kakuasaan kolotna. [1] Ahirna karajaan di bagi dua, Sang Manarah jadi raja di beulah wetan, sedengkeun Rahiang Banga ngawasa Kuningan baheula nu di kawasa k Rahiang Tangkuku. [1] Saengges Rahiang Banga, Kuningan dina tanggal 22 Juli 175 Masehi jadi puseur pamaréntahan karajaan Sunda di bawah kakuasaan Rakean Darma Siksa, anak kaduawelas ti Rahiang Banga. [1] Saengges bertahta salila 12 taun di Sanggalah Kuningan, karaton dipindahkeun ku Rakéan Darma Siksa ka Pakuan Pajajaran. [1] Anjeunna nyekel tahta salila 110 taun. Saterusna Kuningan kaasup kana bagian Karajaan Pajajaran nu ngaranna diganti jadi Kajéné nu aya di bawah kakawasaan Aria Kamuning. [1]Kajéné hartina konéng atawa emas. [1]Ngaran Kuningan dicokot tina ngaran ajian Dangiang Kuning. [1]Ditilik tina makna salaku lambang, ngaran Kuningan hartina ,’koneng anu agung’ nu dipikahormat jeung dimulyakeun. [1]Ngaran Kuningan geus dipaké ti tanggal 11 April 732 M nepi ka pamaréntahan Kuningan di bawah Aria Kamuning anu gelarna Pangeran Aria Kamuning. [1]Ngaran Kuningan salaku ngaran daérah saenyana geus digunakeun dina mangsa mimiti sumebarna agama Islam di daerah Kuningan. [1]
Obyék Wisata[édit | édit sumber]
- Talaga Remis
- Gedong Perundingan Linggarjati
- Linggarjati Indah
- Sangkan Hurip
- Désa Sitonjul
- Cibulan
- Taman Purbakala Cipari
- Cigugur
- Balong Karamat Darmaloka
- Wisata Leuweung
- Waduk Darma

robotstxt: allowed

filter: keep


text:
Numutkeun Kamus Besar Bahasa Indonesia atwa KBBI, kecap “humor” teh ngabogaan dua harti, nyaeta cairan atawa zat satengah cair dina badan, jeung kamampuan ngarasakeun atawa ngalenyepan perihal/perkara anu lalucu atawa anu bisa nyenangkeun hate.
Tangtu anu dibahas di dieu lain perkara cairan tubuh, tapi perkara anu lalucu. Dina kamus bahasa Sunda kecap “humor” teu kapanggih. Aya kecap anu ampir sarua hartina, nyaeta heureuy ( banyol), kalakuan anu bisa nyenangkeun hate keur diri pribadi, jeung nu lian. Cenah mah humor nu alus teh humor anu sabadana urang jadi seuri, bari mikirkeun hakekat humorna, nu dipungkas ku mawas diri (Achdiat K Mihardja, 1982).
Aya oge anu boga pandangan yen urang Sunda teh resep humor. Lamun urang Sunda ngumpul, geus pasti bakal kadenge cakakakna seuri, sabab didinya keur aya heureuy, keur aya “kasuka-riaan”.
Hirup pinuh ku toleransi, darehdeh someah hade ka semah, pameunteu marahmay bengras, leuwih sering imut tibatan sesebred. Pon kitu deui, teu pernah ngalakukeun tindakan sawenang-wenag, tega culika ka nu lian, tapi cukup ku seuri jeung nyengsurikeun, mun kadesek dipungkas ku nyeungseurikan katololan sorangan (Utuy T Sontani, 1957).
Tokoh humor paling “beken” nu aya dina carita di masyarakat Sunda nyaeta Si Kabayan. Tokoh ieu geus jadi harta batin urang Sunda, geus jadi folklor nu dipikadeudeh ku urang Sunda.
Si Kabayan sering digambarkeun jadi jalma bodo, tapi dina kajadian nusarua, katingali oge kapinteranana. Jadi, aya sifat paradoks dina diri Si Kabayan, malah mah bisa jadi aya sifat dualisme primordial.
Lamun digambarkeun jadi jalma bodo, bakal jelas bodo pisan saperti dina carita Si Kabayan Ngala Tutut, dianggapna sawah teh jero pisan, sabab langit katenjo jelas pisan dina herangna cai sawah. Sanggeus manehna sadar yen sawah teh deet, manehna ngomong ”Eeel da deet”, manehna nyakakak nyeungseurikeun dirina sorangan.
Tokoh sejen aya dina pantun, carita tutur Sunda, nyaeta Ki Lengser (aya oge nu nyebut Mama Lengser, Mang Lengser, Ua Lengser). Kecap Lengser sabenerna lain ngaran, tapi kadudukan (jabatan) di jaman karajaan dina carita eta pantun.
Aya oge tokoh sejen, nyaeta Si Cepot atawa Astrajingga dina wayang golek Sunda, nu sering ditunggu kunu lalajo sabab bobodorananan matak nyegerkeun (ngabeberah) hate.Ngageuhgeuykeun
Si Cepot boga watak sorangan: sering gura giru nyanggupan, resep ngomomg “gede”, hayang meunang sorangan, rada cunihin jeung cilimit. Sok sanajan kitu, Si Cepot dikenal wani ngorbankeun diri keur ngabela anu bener, satia, jeung loba akal (Ajip Rosidi, 1984).
Humor Sunda ampir teu pernah nyeungseurikeun kalemahan nu lian, tapi leuwih ditujukeun keur mangrupa otokritik, nyeungseurikeun kalemahan sorangan.
Dina bahasa Sunda aya kecap ngageuing jeung ngageuhgeuykeun, duanana ngandung harti kritik. Ngageuing hartina nganasehatan supaya nu sejen sadar tina kagorengan dirina tug nepi ka ngarobah diri, ari ngageuhgeuykeun hartina nganasehatan ku jalan humor, bisa mangrupa nyindir dimana kagorengan jadi bahan gogonjakan (heureuy), kaasup nu disindir teh urang sorangan (Achdiat K Mihardja, 1982).
Mungkin bae “jero”na humor urang Sunda teu bisa dilenyepan sautuhna, utamana pikeun urang non-Sunda, malah bisa jadi bumerang sabab nganggap urang Sunda teh teu pernah bisa daria (sungguh-sungguh), kaasup dina widang pakasaban. Tah kumaha atuh?


text: Bedegong, kedul, kokolot begog, can hideng, tapi indung mah masih keneh nyaah malah ngadu'akeun budakna meh jadi jalma bener, bageur, pinter tur singer. Unggal poe teu weleh perhatian jeung mikamelang ka nu jadi budakna najan rek indit ka babaturan nu di gigireun imah. Eta bentuk kanyaah indung nu moal bisa ditandingan ku saha bae.Kanyaah indung lain ukur saharitaeun, lain nyaah basa nu jadi budak keur masih lucu-lucuna tapi nyaah nepi budakna geus kolot boga budak nepi kapisah ajal.Indung nyaah salawasna


text:
Préféktur Fukuoka
Perfektur Fukuoka (福岡県 Fukuoka-ken?) ayana di Pulo Kyushu, Jepang. Ibukotana Fukuoka.
Daptar eusi
Sajarah[édit | édit sumber]
Perfektur Fukuoka ngawengku propinsi heubeul Chikugo, Chikuzen, jeung Buzen.
Geografi[édit | édit sumber]
Perfektur Fukuoka nyanghareupan laut ti tilu sisi, diwatesan ku Pefekter Saga, Oita, jeung Kumamoto sarta nyanghareupan Perfektur Yamaguchi sebrangeun Selat Kanmon.
Fukuoka kaasup dua kota gede di Pulo Kyushu, nyaéta Fukuoka jeung Kitakyushu, sarta kawasan industri di Kyushu. Fukuoka ogé ngawengku sababaraha pulo-pulo leutik kalereun basisir Kyushu.
Kota-kota[édit | édit sumber]
Aya 26 kota di Perfektur Fukuoka.
Kacamatan jeung desa[édit | édit sumber]
Kacamatan jeung desa di unggal distrik.
Ekonomi[édit | édit sumber]
Di Perfektur Fukuoka salah sahiji pusat industri Jepang, ampir 40% dina kahirupan ekonomi Kyushu. Industri utama kaasup mobil, semikonduktor jeung baja. Aya sababaraha kawasan industri (toshiken) sabudereun Fukuoka jeung Kitakyushu, disebutna "Fukuoka-Kitakyushu".
Universitas[édit | édit sumber]
- Fukuoka University (Fukuoka)
- Kurume University (Kurume)
- Kyushu Institute of Technology
- Kyushu University (Fukuoka)
- Seinan Gakuin University (Fukuoka)
Demografi[édit | édit sumber]
Budaya[édit | édit sumber]
Wisata[édit | édit sumber]
Fukuoka lain mangrupa pusat wisata. Tempat wisata nu populer nyaéta Fukuoka City, di Kitakyushu aya sababaraha tempat wisata.
Rujukan[édit | édit sumber]
Wikipedia Basa Inggris, Juli 2006.
Rupa-rupa topik[édit | édit sumber]
Tumbu kaluar[édit | édit sumber]
Tingali ogé Préféktur Fukuoka di Wikivoyage
- (Basa Inggris) Official Fukuoka Prefecture homepage
- (Basa Inggris) Official Fukuoka Tourism Association website
- (Basa Inggris) Fukuoka information homepage
- (Basa Inggris) Fukuoka Guide, get more out of Fukuoka, Japan's mini-metro
- (Basa Inggris) Fukuoka Flickr Photo Pool


text:
Peri Sandi Huizche
Sangkuriang ngajelma Curt Cobain
Hiji mangsa uing keur maen band di ci caheum… tah uing teh ningali angelina jolie keur popotoan…di terminalna, terus uing teh turun weh ti panggung teh manggihan si eta. Ceuk uing kasi Angelina Jolie teh “ lin, keur naon euy?? Naha jadi aya di ci caheum??? Ceuk si Jolie teh bari manyun biwirna “ ari maneh, Ben teu neuleu? Ngaing teh keur popotoan” si Jolie bari rada ngabalieur teu poho biwirna manyun. “urang kolaborasi ngalagu yu?” ceuk uing teh bari ngarayu rada lieur ku cai Ciu. Ceuk si Jolie “embung, Ben. Teu bisa ngalagu, mun maca puisi mah bisa” si Cobain langsung antusias “nya sok atuh… nu pentingmah kolaborasi weh!” “ nya sok atwh pang mentakeun puisina” ceuk si Jolie ngajawab. “menta puisi kasaha, Lin?” Ceuk uing the. ceuk si Jolie bari manyun “ ka kang Godi”.
Si Curt Cobain langsung maen Blues Kere Lauk bari ajrug-ajrugan...


text:
Putrasunda.com - Sajak bahasa sunda tentang indung ini merupakan artikel lanjutan dari artikel sebelumnya yang berjudul puisi bahasa sunda tentang ibu, yang pernah saya tuliskan di artikel sebelumnya. Namun kali ini adalah bagian sajaknya.
Berbicara tentang ibu memang tidak akan pernah ada habisnya. Kasih sayangnya sepanjang masa, tidak dapat kita ucapkan lewat ribuan kata-kata, serta kebaikannya tidak pernah bisa terbalaskan sampai kapan pun. Oleh karena itulah, jaga dan bahagian beliau selalu.
Kebaikan dari kasih sayang ibu ini bisa kita gambarkan atau ungkapkan melalui kata-kata, salah satunya lewat sajak. Nah oleh sebab itu, dibawah ini sudah saya siapkan sajak bahasa sunda tentang indung, untuk mengenang kebaikan dari jasa ibu tersebut.
Sajak bahasa sunda tentang indung
Sajak "Do'a pikeun indung"
Indung..
Basa abdi keur bungah atawa ngarasa sedih, anjeun terus aya sareng abdi. Basa abdi keur ngarasa kasusahan anjeun oge terus aya sareng abdi. Namun, abdi kadang osok midamel anjeun sedih ku sabab kalakuan abdi, hampurakeun abdi indung.
Indung..
Sabot anjeun masihan nasehat abdi sering ngabantah. Sabot anjeun masihan peringatan abdi malah osok sering ngalawan na. Tapi, sagala tingkah laku abdi anjeun terus wae bisa ngahampura keun nana. Hampura keun abdi indung.
Indung..
Anjeun nyaeta hiji sosok anu paling bageur nu aya dina hirup abdi. Anjeun oge pahlawan pikeun abdi, abdi ucapkeun hatur nuhun tina sagala-galana kanggo anjeun. Sabab anjeun nyaeta sang surya anu terus nyinar keun cahyana pikeun abdi di dunya ieu.
Ya allah pangeran abdi..
Pasihankeun kasehatan jeung umur panjang pikeun indung abdi. Pasihan balesan anu sa alus-alusna sakumaha anjeuna nu atos masihan pikanyaah nu ageng ka abdi. Jaga oge anjeuna dugi abdi tiasa ngabahagia keun nana. Amin ya rabbal alamin..!
Sajak "Jaga indung dugi maut nyabut nyawa"
Indung.. Ayena parobahan anjeun tos mulai katingali Buuk anjeun tiheula hideung ayena tos mulai bodas. Ayena anjeun tos mulai lemah sairing jalanna wartos, tapi anjeun teteup bisa seuri endah ditengah keluh kesahna kisah anjeun pikeun abdi
Oh.. Indung..
Hatur nuhun pikeun ka ikhlasan anjeun, anu tos ngadidik sarta ngagede keun abdi satulus hate. Anjeun nyaeta pahlawan dina hirup abdi, abdi janji bakal ngajagaan anjeun, dugi maut nyabut nyawa ieu.
Sajak "Indung, hampura abdi tina sagala kalepatan"
Indung abdi, nu ku abdi di pikanyaah mugi-mugi gusti allah nangtayungan anjeun salamina di satiap dinten-dinten anjeun.
Indung.. Hampurakeun abdi tina sagala kalepatan, kasalahan, kaangkuhan, kakurangan, jeung sajabana. Nuhun abdi ucapkeun wahai indung nu jadi pahlawan abdi.
Sajak “Kemuliaan indung"
Dina poe isuk ieu anjeun hudangkeun abdi pake seuri anu endah. Anu ngelehkeun cahya panon poe dina pesona endahna diri anjeun.
Anjeun barengan lengkah pean ieu ku lantunan doa-doa ti anjeun, Anu ngajadikeun sadaya dinten hirup abdi jadi endah.
Indung anjeun nyaeta pahlawan dina hirup ieu, anu rela naruhkeun nyawa kanggo kuring. Anjeun nyaeta permata nu aya dina hirup abdi, anjen bakal abdi jaga saumur hirup abdi.
Gusti nu agung. .
Kabulkeun doa abdi anu lemah ieu pikeun indung abdi "Abdi hoyong ngabahagiakeun indung abdi, di jalan anu halal, dina ridho sarta pangestu ti gusti." Abdi hoyong, anjeuna dipikanyaah ku gusti allah. Sepertos indung abdi anu ngajaga abdi ti mimiti abdi orok dugi ka gede ayena.
Sebelumnya:
Sajak ungkapan do'a untuk ibu tercinta bahasa sunda!
Puisi Bahasa Sunda Tentang Ibu
Kumpulan 40 Contoh Sajak Bahasa Sunda
Nah, bagaimana? Demikianlah artikel sajak bahasa sunda tentang indung, yang sementara bisa saya tuliskan pada kesempatan kali ini, semoga bisa berguna bagi kita dan semakin sayang dengan ibu kita masing-masing.
Jaga dan sayangilah dia selalu, kini dan untuk selamanya, semoga sajak diatas memberikan nilai positif dan bisa mengingatkan kita kembali akan jasa-jasa kebaikan beliau yang terkadang kita lupakan. Permios..!
Artikel Lainnya :
Inilah 2 Penyebab Utama Ponsel Android Mu Menjadi Lemot!
"11 Panduan" Tips Membeli Ponsel Android Yang Bagus!
Ponsel Android Mu Jadi Lemot? Ini Dia 10 Tips Jitunya!


text:
Rupa-rupa Leumpang
RUPA-RUPA LEUMPANG
Nuduhkeun leumpang lobaan
- Boyot = leumpang kendor bangun beurat awak.
- Déog/péngkor =leumpang dingdet lantaran suku nu sabeulah rada pondok.
- Dohot-dohot = leumpang lalaunan bari semu dodongkoan cara peta nu ngadodoho.
- Égang/égol = leumpang cara budak nu anyar disunatan lantaran bisul dina palangkakan, jsté.
- Gonjléng = leumpang awéwé bari ngobah-ngobahkeun awak, haying narik perhatian lalaki.
- Ingkud-ingkuan/jingkrung = leumpang teu bener lantaran nyeri suku, jsté.
- Jarigjeug/jumarigjeug = leumpang bari semu rék labuh (biasana jalma nu geus kurang tanaga atawa nu kakara hudang gering).
- Jingjet = leumpang semu hésé ngaléngkah lantaran cacad suku atawa make samping nu heureut teuing.
- Képoh = leumpang teu bener lantaran tuur rada paadu (méh kawas aksara x).
- Kukurubutan = leumpang rada dodongkoan di nu bala atawa di nu rembet kakayon.
- Moyongkod/mongkoy = leumpang anca rada dongko, némbongkeun ulat sieun atawa éra.
- Narabas = leumpang di nu bala atawa di nu rembet kalawan teu miduli cucuk, jsb.
- Neker = leumpang di tempat nu nanjak pisan (netek).
- Néléndén = leumpang budak, anca, pikalucueun.
- Nelenyeng = leumpang nu asalna anca ujug-ujug gancang.
- Niliktik = leumpangh budak nu kakara bias leumpang gancang, titiliktikan ka ditu ka dieu.
- Nolog = leumpang talag-tolog (lantaran teu awas) di nu poék.
- Noyod = leumpang nurutkeun karep sorangan, teu maliré ka nu nyaram.
- Ngabadaus = leumpang (semu gancang) teu luak-lieuk.
- Ngabéngbéos/méngpéos = leumpang teu luak-lieuk (biasana lantaran aya kakeuheul, kateusugema, jsté).
- Ngadaligdeug/dalugdag-daligdeug = jarugjag-jarigjeug, leumpang kawas nu mabok, kawas nu rék titotolonjong.
- Ngadédod = (awéwé) nu leumpang anca sarta biritna ka kénca ka katuhu.
- Ngagidig = leumpang gancang sarta segut.
- Ngadigleu = leumpang kendor, semu bareurat ngléngkah.
- Ngadudud = leumpang gancang teu luak-lieuk.
- Ngandeuang = leumpang sale, dada ajeg, bari keupat laun.
- Ngagéang = leumpang semu égang.
- Ngageblay = leumpang awéwé, anca, bari keupat laun, geblay-geblay.
- Ngageblig = leumpang bari neundeut-neundeutkeun suku tepi ka kadéngé sora blig, blig, blig (sabalikna tina keketeyepan)
- Ngagéboy = leumpang awéwé nu rada lintuh, awakna semu leuleus.
- Ngagégag = leumpang kendor semu beurat awak.
- Ngagéyot/ngagiyet = leumpang awéwé bari semu ngobah-ngobahkeun bujur.
- Ngageuyeuggeung = leumpang laun nu keur gering atawa nu kakara hudang gering.
- Ngagidig/ngagedig = leumpang gancang sarta segut (sarua jeung ngadigdig).
- Ngagigeug = leumpang semu beurat ku awak, oyag ka kénca ka katuhu.
- Ngagilincing = sesebutan keur nu leumpang teu mawa nanaon.
- Ngagiplek = leumpang awéwé nu gendut, bujurna guplak-giplek.
- Ngagitek = leumpang awéwé bari semu ngaghutak-gitek bujur.
- Ngalanggéor = leumpang awéwé (biasana nu lenggik) nu alus katempona.
- Ngaléjég/lajag-léjég = leuleumpangan di hareupeun batur bari ambek.
- Ngalénghoy = leumpang alon lantaran cape.
- Ngaleyad = leumpang anca diaplén.
- Ngeteyep = leumpang laun ( biasana nu keur ngintip) sieun kadéngé atawa katempo ku batur.
- Ngincid = leumpang gancang sorangan.
- Ngingkig = leumpang gancang teu luak-lieuk.
- Ngiciprit = leumpang keur waktu hujan atawa loba kénéh cileuncang.
- Nyelengceng = leumpang gancang sosoranganan (miheulaan batur).
- Ngungkug = leumpang gancang teu luak-lieuk.
- Nyerenteng/nyirinting = leumpang semu lumpat nyampeurkeun batur (bari ambek).
- Rarampéolan = leumpang semu leuleus (nu keur mabok, jsté.).
- Rincug = leumpang teu bener lantaran nyeri dampal suku, atawa leumpang di nu bala sieun kacugak lantaran teu make sandal/sapatu.
- Sasampoyongan = leumpang gagaléongan (nu keur mabok, jsté.).
- Sésélékét = leumpang diantara jelema loba.
- Seselendep = sarua jeung sésélékét.
- Singkang = leumpang semu jegar lantaran sukuna (ti lebah tuur ka handap) semu ka luar, sabalikna tina képoh.
- Tonggoy = leumpang teu luak-lieuk (bari tungkul), teu miroséa ka nu gegeroan.
- Totolonjongan = leumpang kawas nu rék titotolonjong.
- Turugtug, nurugtug = leumpang gancang di nu mudun.
- Tuturubun = turun atawa leumpang rurusuhan, buru-buru.
- Ngabring = leumpang babarengan.
- Ngabrul = kaluar atawa indit babarengan.
- Ngaburudul = kaluar ti hiji tempat (lobaan).
- Ngaleut = leumpang babarengan (jalamana leuwih loba ti batan ngabring).
- Ngantay = sarua jeung ngaleut.
- Ngeungkeuy = saharti jeung ngaleut; ngaleut ngeungkeuy ngabandaleut ngembat-ngembat nyatang pinang (paribasa).


text: Budaya seni tak kalah menariknya di banding kesenian di daerah-daerah lain. Adapun kesenian di daerah ini merupakan kesenian sunda seperti wayang golek, tari ronggeng, calung sunda dll. Bahkan di kabupaten Cilacap sendiri, setiap kecamatan memiliki kesenian khas masing-masing seperti sedekah bumi (cilacap tengah), kuda kepang (kawunganten), reog (maos dan sampang), kotekan lesung (kesugihan), calung (binangun), calung sunda (dayeuhluhur), baritan (nusawungu), nyadran (adipala), buncis (kroya), ngelik (cipari), tayub jaipong (wanareja) dan lainnya.


text:
Polres Garut menta wargi anu miara sato anu dilindungi nagara kanggo geura-giru mikeun na dina badan Konservasi Sumber daya Alam (BKSDA) atanapi bagiana.
Kasat Reskrim Polres Garut,AKP Dadang Garnadi,ngadugikeun lamun wargi mendakan miara atawa ngajualmeulikeun sato anu dilindungi nagara, tiasa diproses sacara hukum margi ngarempak Undang Undang Nomer 5 taun 1990 perkawis Konservasi Sumber Daya Alam Hayati Sarta Ekosistemna.
“Kami atos mariksa Taman Satwa Cikembulan sarta sadaya satwa anu di lindungi nagara ditu, padahal ngabogaan dokumen resmi. Lamun aya wargi anu miara sato anu dilindungi teu aya dokumena,sumangga pasihkeun sato na , ” sanggem Dadang,Senen (23/2/2015).


text:
ALUN-ALUN : tanah lapang (hareupeun kacamatan, kabupatén, masjid agung, jsb)
BABAKAN : lembur anyar
BABANTAR : lebah walungan anu léah sarta déét
BOBOJONG : jojontor tanah anu nyodor ka cai (biasana di sisi walungan)
BUBULAK : sarupa tegalan, tanah nu pinuh ku jukut nu aya di lamping gunung atawa di pasir
DUNGUS : runyuk, rungkun, gundukan tatangkalan laleutik nu rada rembet.
HUMA : tanah darat (biasana di leuweung) nu dipelakan paré tur tara dikocoran cai
JUNGKRANG : legok nu jero sarta sisi-sisina gurawés
KARÉÉS : sisi walungan nu réa keusikan (mun di sisi laut, basisir)
KEBON : tanah darat nu dipelakan rupa-rupa pepelakan
LAMPING : lebah gunung atawa pasir antara puncak jeung tutugan
LEGON : lebah basisir nu ngelok ka darat, sarupa teluk ngan leuwih leutik
LEMBUR : kampung, tempat padumukan jelema nu réa imah
MONGGOR/MOMONGGOR : sarupa pasir ngan leuwih handap tur leuwih leutik
MUHARA/MUARA : tungtung walungan di hilir, tempat patepungna walungan jeung laut atawa walungan leutik jeung walungan gedé
MUMUNGGANG/GEGER : lebah gunung nu pangluhurna (tonggong gunung)
PASIR : gunung leutik sarta handap
REUMA : tanah darat urut huma
RORAH : cai ngocor, sarupa jeung susukan, ayana di leuweung
SABANG : tanah darat nu dihapit ku dua walungan
SAMPALAN : tegal di tengah leuweung tempat nyatuan sato jarah
SITU : sarupa jeng balong ngan leuwih gedé, leuwih lega (biasana walungan nu dibendung sok ngajangélék jadi situ)
SOMANG : jurang gurawés sarta jero
TANJUNG : jojontor, tanah nu nyodor ka laut
TARIKOLOT : tempat urut lembut
TEGALAN : tanah lega tur rata nu sabagian gedé pinuh ku jukut wungkul
TELUK : basisir nu ngelok ka darat
TEPIS WIRING : sesebutan séjén pikeun pasisian atawa pilemburan
TETELAR : tanah datar di tengah sawah nu henteu kahontal ku cai, sok dipaké ngangon
TUTUGAN GUNUNG : gunung beulah handap (suku gunung)
WAHANGAN : walungan, ngocor caina gedé ti girang ka muara


text:
Bon Jovi
Bon Jovi nyaéta grup musik rock asal New Jersey, Amerika Serikat anu miboga personil, Jon Bon Jovi (vokal/gitar), Richie Sambora (gitar), Tico Torres (drum), David Bryan (keyboard) jeung Hugh McDonald (bass)[1]. Ngaran Bon Jovi soarangan dicokot ti ngaran tukang vokalisna, Jon Bon Jovi (Jon Bongiovi)[2]. Awalna Jon sok ngabéakkeun mangsa ngorana di studio rekaman kagungan dulurna[2]. Jon nyieun demo anu judulna runaway, ieu lagu jadi jawara di radio-radio lokal di New Jersey[2]. Terus Jon jeung Bryan ngabentuk Bon Jovi anu didukung ku Dave Sabo dina gitar, Alec John dina bass jeung Tico Torres dina drum[2]. Bon Jovi nyieun kontrak jeung Polygram/Mercury dina taun 1983[2].
Karir[édit | édit sumber]
Album pertama Bon Jovi dingaranan Bon Jovi anu dirilis taun 1984, diteruskeun ku album 7800° Fahrenheit (1985), Slippery When Wet (1986), New Jersey (1988), Living in Sin (1989), Keep the Faith (1992), These Day (1995), jeung Crush (2000)[2]. Taun 2002, Bon Jovi ngarilis album Bounce anu meunangkeun Gold di Amerika, Australia, jeung Inggris[1]. Album Have a Nice Day (2005) jeung Lost Highway (2007) meunangkeun platinum di Amerika, Kanada, Jerman, Swiss, jeung Jepang[1].
Bon Jovi meunang panglélér dina acara Grammy taun 2007 dina kategori Best Country Collaboration pikeun lagu Who Says You Can't Go Home[1]. Saacanna dina taun 2000, Bon Jovi asup nominasi Grammy ngaliwatan lagu It's My Life[1]. Bon Jovi geus ngajual kurang leuwih 35 juta albumna di Amerika jeung 120 juta albumna saalam Dunya ti saprak diadegkeun dina taun 1984[1].


text:
EDGE
Enhanced Data rates for GSM Evolution (EDGE) atawa Enhanced GPRS (EGPRS), ngarupakeun salasahiji téknologi telepon sélulér digital anu ngamungkinkeun laju pangiriman data anu leuwih gancang kalayan tingkat kapercayaan (réliabilitas) pangiriman data anu leuwih bisa diandelkeun. Sanajan sacara téknis ngarupakeun 3G, EDGE umumna sacara teu resmi digolongkeun salaku standar 2.75G, lantaran laju datana anu leuwih laun. EDGE geus mitembeyen dipaké dina jaringan GSM di sakuliah dunya mimiti taun 2003, awalna di Amérika Kalér.
EDGE bisa dipaké pikeun panerapan (aplikasi) packet switched saperti sambungan Internét. Aplikasi data dina laju nu gancang saperti layanan vidéo jeung multimédia lianna bisa boga kapasitas data anu leuwih gedé ku jasana EGPRS. EDGE Circuit Switched ngarupakeun hiji objék anu bisa dimekarkeun dina waktu ka hareup.
Évolusi EDGE terus lumangsung nepi ka ngahasilkeun standar 3GPP Release 7 anu ngahasilkeun unjuk gawé anu dua kali leuwih alus.
Daptar eusi
Téknologi[édit | édit sumber]
EDGE/EGPRS bisa jalan dina jaringan naon waé anu geus dipasangan GPRS asal operator ngaronjatkeun kamampuh jaringanana saperluna.
Sanajan EDGE henteu merlukeun robahna hardware jeung software dina jaringan inti GSM, base stationna kudu dirobah. Dina base station kudu dipasangan unit transceiver anu luyu (kompatibel) jeung EDGE sarta base station subsystem (BSS) perlu ditingkatkeun kamampuhna supaya bisa narima EDGE. Hardware jeung software terminal ogé kudu nimukeun kodeu jeung ngodeukuen (decode/encode) pola modulasi jeung pangkodeuan (modulation and coding schemes) anyar sarta bisa mawa data kalayan laju anu leuwih gancang.
Téknik transmisi[édit | édit sumber]
sajaba maké cara modulasi Gaussian minimum-shift keying (GMSK), EDGE ogé ngagunakeun higher-order PSK/8 phase shift keying (8PSK) pikeun lima nu di luhur tina salapan pola modulasi jeung pangkodeuanana. EDGE ngahasilkeun kecap 3-bit pikeun tiap parobahan dina fase gelombang pamawana. Hal ieu sacara éféktif ningkatkeun laju data tilu kali leuwih gancang manan anu ditawarkeun ku GSM. EDGE, saperti GPRS, maké algoritma adaptasi laju anu ngaluyukeun pola modulasi jeung pangkodeuan (modulation and coding scheme - MCS) nurutkeun kualitas channel radiona, sarta ogé laju bit jeung katahanan transmisi data tina gangguan. EDGE maké téknologi anyar anu teu kapanggih dina GPRS, nyaéta Incremental Redundancy, anu henteu ngirimkeun deui pakét anu kaganggu tapi ngirim leuwih loba informasi anu bakal dicampurkeun dina receiver (alat panarima sinyal). Hal ieu ngaronjatkeun probabilitas decoding (nimukeun deui kode asal) anu bener.
EDGE bisa mawa data kalayan laju nepi ka 236.8 kbit/det pikeun 4 timeslot (sacara téori maksimum 473.6 kbit/det pikeun 8 timeslot) dina mode pakét sahingga baris nyumponan sarat International Telecommunications Union (ITU pikeun jaringan 3G, sarta geus ditarima ku ITU salaku bagian tina kulawarga standar IMT-2000. EDGE nambahkeun mode data sirkuit anu katelah HSCSD, anu bisa ningkatkeun laju data.
Pola modulasi jeung pangkodeuan (Modulation and Coding Scheme - MSC) EGPRS[édit | édit sumber]
Klasifikasi[édit | édit sumber]
EDGE bisa digolongkeun kana 2G atawa 3G gumantung kana panerapanana. Sanajan alat-alat EDGE kelas 3 jeung nu sahandapeunana jelas lain 3G, tapi alat-alat kelas 4 jeung saluhureunana jalan dina rubakpita anu leuwih panjang manan téknologi lianna anu sacara konvénsional dianggap 2G saperti 1xRTT). Lantaran loba macemna, EDGE ilaharna digolongkeun kana téknologi jaringan 2.75G.
Évolusi EDGE[édit | édit sumber]
Évolusi EDGE hasil ngahadéan téknologina. Latency bisa dikurangan ku cara nurunkeun selang waktu transmisi nepi ka satengahna (ti 20 mdet jadi 10 mdet). Laju bit bisa ditingkatkeun nepi ka laju puncak 1 MBit/s sarta letency turun jadi 100 mdet ku cara ngagunakeun dua gelombang pamawa, laju simbol nu leuwih gancang sarta modulasi orde nu leuwih luhur (32QAM jeung 16QAM lain 8-PSK), sarta turbo code pikeun ngahadéan error correction. Kualitas sinyal ogé dihadéan ku cara ngagunakeun dua anteneu.
Jaringan[édit | édit sumber]
EDGE dirojong ku para operator GSM di Amérika Kalér. Sabagian operator GSM di patempatan lianna nganggap UMTS salaku puncakna kamajuan sarta milih jalan henteu maké EDGE samasakali atawa maké EDGE ngan di luar wilayah anu kawengku ku UMTS. Sanajan kitu, mahal jeung kendorna pamasangan UMTS geus ngakibatkeun réa nu meuli EDGE di pasar GSM/GPRS.


text:
Cikur
Cikur (Kaempferia galanga L.) nyaéta salah sahiji wanda tutuwuhan nu dimangpaatkeun pikeun ubar anu kagolongkeun kana Zingiberaceae. Rizoma pepelakan ieu ngandung minyak atsiri jeung alkaloid anu dimangpaatkeun minangka parangsang. Ngaran séjénna nyaéta cekur (Malaysia) sarta pro hom (Thailand). Dina pustaka internasional (basa Inggris) mindeng kajadian salah harti kalawan nyebutkeun cikur minangka lesser galangal (Alpinia officinarum) atawa zedoary, anu sabenerna mah spésiés anu béda sarta lain mangrupakeun bubungbuan gaganti.
Daptar eusi
Guaran[édit | édit sumber]
Cikur mangrupa tumuwuh subur di wewengkon dataran handap atawa pagunungan anu taneuhna gembur sarta henteu réa teuing cai. Jumlah lambaran daun cikur henteu leuwih ti 2-3 lambar kalayan susunan pahareup-hareup. Kembangna kasusun satengah diuk sarta makuta kembang jumlahna antara 4 nepi ka 12, biwir kembang warna lumayung sarta sarta warna bodas leuwih dominan.
Tutuwuhan ieu tumuwuh alus dina usum hujan. Cikur bisa dipelak dina pot atawa di kebon anu cukup sinar panonpoé, henteu baseuh teuing sarta di tempat nu teu katutup aling-aling.
Komposisi kimia rizoma:
- pati (4,14 %),
- mineral (13,73 %),
- minyak atsiri (0,02 %), mangrupa
Étnobotani[édit | édit sumber]
Cikur (ngaran basa Sunda) atawa kencur (ngaran basa Indonésia) dipikawanoh di réa patempatan kalawan ngaran anu béda-béda: cikur (basa Sunda), ceuko (basa Acéh); kencor (Madura), cekuh (basa Bali), cikur, sukung (basa Malayu Manado), asauli, sauleh, soul, umpa (basa-basa di Maluku), sarta cekir (Sumba).
Sagala rupa resép asakan tradisional Indonésia sarta jajamu ngagunakeun cikur minangka komponénna. Cikur dipaké jelema pikeun tonikum kalawan mangpaat nambahan napsu dahar sahingga mindeng dibikeun ka barudak. Jajamu béas cikur ogé pohara populér minangka inuman panyeger.
Tempo ogé[édit | édit sumber]
Tumbu ka luar[édit | édit sumber]
- (id) Loka Cakrawala ÉPTÉK
- (en) Lesser galangal
- (en) Lesser Galangal


text:
Dinten Jumaah kaping 9 Mei 2008.
Panyatur : Dede Kosasih sareng Elin Syamsuri, duanana dosen UPI Bandung.
Jejer : TOPONIMI di Tatar Sunda
Mang Ayat (Ayat Rohaedi) suwargi kungsi nga-Indonesia-keun istilah toponimi ku widyaloka, hartina mah eta-eta keneh, nyaeta elmu anu nyusud perkara asal-usul ngaran hiji patempatan. Toponimi teh bagian tina onomatologi, elmu nu ngabedah sajarah ngaran, aya deui nu nyebut anomastika (onomastics).
Pikeun ngaguar ieu perkara, tangtu bae kudu weweg dina sababaraha paelmuan, teu bisa ngan ukur ningali tina hiji aspek, tapi deuih kudu nyaho kasang tukang folklore anu aya sabudeureunana.
Tangtu hiji masarakat mere ngaran tempat teh teu sagawayah, tangtu aya alesanana boh sacara etimologi atawa kaayaan lingkungananana atawa sacara topografi. Upamana ngaran hiji tempat nu make kecap ranca, aya Rancaekek, Rancacili, Rancabadak jeung sajabana ti eta. Geus katohyan yen kecap ranca teh kecap tina basa Sunda anu hartina tanah anu salawasna becek, caian, malah siga embel. Lamun ditincak teh sok ngabelesk jero. Kecap ranca meh saharti jeung kecap rawa,
Kumaha pakuat pakaitna hal ieu ditingali tina Toponimi, pikeun ngaguar masalah ieu pisan diayakeun sawala di PSS dina poe Jumaah tanggal 9 Mei 2008, anu jadi panyaturna nyaeta Sdrk Dede Kosasih (DK) jeung Sdrk Elin Syamsuri (ES), duanana staf pengajar di UPI (Universitas Pendidikan
Cek DK ngaguar nu aya patalina jeung sasakala ngaran tempat paling copel kudu ngawengku tilu aspek nyaeta aspek fisikal, aspek sosial jeung aspek kultural.
Tumali aspek fisikal, geus kawentar yen urang Sunda mah kahirupanana raket pisan jeung alam sebudeureunana. Alam teh bagian tina dirina, kitu deui sabalikna alam ge kudu dimumule ku manusa. Demi fenomena alam teh bisa ngawengku unsur hidrologis, morfogeologis jeung biologis. Lian ti eta aya dua pola anu maneuh tur raket sacara asosiatif, biasana ku cara matalikeun ngaran tempat jeung kaayaan alam tadi. Pola linier jeung pola barung (tina pola linier jeung sesebutan sejen jadi hiji konsep ngaran). Urang Sunda bisa disebut hydrolic society, nyaeta masarakat anu teu leupas tina cai. Ari kituna mah bisa kamaphum da geuning alam tatar Sunda teh kawentar daerah anu subur ma’mur curcor caina. Unsur hidrologis anu aya patalina jeung pola linier bisa dicontokeun loba pisan ngaran tempat anu aya ngandung harti cai saperti, Coblong, Ledeng, Parigi, Empang, Bendungan, Lengkong jste. Sedengkeun unsur hidrologis dina pola barung saperti ngaran tempat Sawahkurung, Parakansaat, Rancaekek, Rancapurut, Solokanjeruk, Tambaksari jste.
Unsur morfogeologis (dumasar kana kontur beungeut taneuh), dina pola linier saperti ngaran tempat Punclut, Lebak, Legok, Lamping, Talun jste. Ari pola barung nyaeta ngaran tempat Tajurhalang, Lemahneundeut, Bojongsoang, Legokhuni, Bojongkacor, Pasirjambu jste.
Unsur biologis biasana dicirian ku unsur flora (tutuwuhan) atawa fauna (sasatoan). Ngaran tempat nu aya unsur tutuwuhan tur linier saperti Kosambi, Caringin, Paseh, Kopo, Sentul, Katapang, jste. Ari pola barung saperti Salammanjah, Kasomalang, Kiaracondong, Warudoyong jste.
Sedengkeun nu aya patalina jeung unsur sasatoan anu linier saperti ngaran tempat Merak, Tomang, Sanca. Kitu deui anu pola barung nyaeta Rawabogo, Rancabadak, Leuwigajah, jste.
Ngaran tempat sejen anu aya patalina jeung aspek sosial tur aya patalina jeung patukangan : Gosali, Panday, Paledang jste.
Ngaran tempat nu aya patalina jeung lembur : Babakan, Tarikolot. Nu aya patalina jeung ekonomi : Warungjambu, Warungpeti. Nu aya patalina jeung waktu : Heubeul-isuk, Windujanten jste. Malah dina toponimi aya nami daerah tina unsur auditif, aya ngaran Curugseah, pedah eta sora cai anu nyurug kadengena seah. Aya deui unsur aromatik, upamana Legokhangseur, Cihanyir jste.
Aspek Kultural. Aya kalana ngaran tempat teu kakobet ku aspek fisikal jeung aspek sosial, nya wayahna kudu dilegaan deui ngobetna ku aspek kultural. Upamana di Cirebon aya daerah anu ngarana Palimanan, apan eta teh tina kecap liman anu hartina gajah. Gajah jaman baheula jaman karajaan dianggap sato nu jadi ciri kakawasaan jeung kasakten. Mawat gajah (salaku mitos) dipercaya bisa jadi lambang kaagungan sarta kakuatan raja.
Ampir sawanda dina uraianana, tapi ES leuwih nyoko kana ngaran anyar nu jul-jol dina mangsa kiwari, utamana sanggeus jlug-jleg kompleks perumahan anu dijieun ku para pengembang (developer real estate).
Ngaran tempat kaayeunakeun geus kurang merhatikeun ciri-cir anu maneuh siga baheula, malah aya kesan sakahayang. Mangsa kiwari dina mere ngaran teh sarwa hayang praktis jeung simpel.
Orientasina keur kapentingan administrasi pamarentahan, diala gampangna mere ngaran sok ukur make selatan, timur, barat, tengah, utara. Hal ieu dimimitian ku Daendels nu ngabagi pulo Jawa jadi tilu wilayah administrasi, Jawa Barat, Tengah jeung Timur. Hal ieu ge mere pangaruh satuluyna, siga Bandung Barat dijadikeun ngaran kabupaten,
Eksklusive anu anu dicirian ku dug-degna lembur anyar anu diwangun ku para pengembang (developer). Ngaran lembur anyar sok ditungtungan ku kecap Griya, Asri, Permai, Kencana, Estat jste.
Mode. Ngaran tempatna biasana mangrupa akronim atawa ngarobah sora. Upamana Budapes tina singgetan Bukit Dago Pakar East, Ciwok asalna tina Cihampelas Walk. Ieu kacirina siga nu reueus ku lembur batur, pedah kawentar di dunya internasional tuluy we dipake, hayang modern
Ngaran tempat anu robah atawa leungit balukar tina pamekaran daerah. Ngaran daerah anu leungit samisal Parakan Muncang, Cigolendang, Korobokan jste. Leungitna ieu ngaran daerah teh kulantaran dihijikeun jeung daerah sejen tur dibere ngaran anyar atawa nyokot ngaran anu dianggap leuwih popiler. Sedengkeun anu robah, misalna Gehger Kalong jadi Geger Kalong, Jeungjing Rigil jadi Jingjing Rigil.
Dina jirangan pertanyaan ti pamilon sawala, aya nu nanyakeun ngaran Sukamiskin,
Pikeun kahareupna tina ieu sawala aya kahayang supaya para pengembang atawa gegeden anu boga kakawasaan, kudu ati-ati dina mere ngaran hiji tempat. Kudu nyoko kana kaayaan tempat tur sajarahna. Paling Copel ulah gehgeran.
(Laporan Mamat Sasmita, panumbu catur dina sawala PSS)
Dimuat dina majalah bulanan basa Sunda Cupumanik No. 59, Juni 2008


text:
Barack Obama
Barack Hussein Obama II (ejaan Inggris: [bəˈrɑːk hʊˈseɪn oʊˈbɑːmə]; babar di Honolulu, Hawaii, 4 Agustus 1961; umur 48 tahun) téh Presidén Amérika Serikat nu ayeuna ngajabat Presidén Amerika Serikat nu ka-44. Barack ngajabat ti 20 Januari 2009 ngaganti Géorge Walker Bush. Saméméhna, Obama téh Sénator Junior ti nagara bagian Illinois, nu saterusna meunang dina Pemilu Presidén 2008 kaping 4 Nopémber 2008. Dina taun 2009, Obama kasinugrahan Pangajén Nobel Perdamaian ku sabab mromosikeun diplomasi internasional pikeun ngungkulan pasualan-pasualan internasional.
Obama téh katurunan Afrika-Amerika mimitu anu ngajabat Presidén Amerika Sarikat sabada saméméhna ogé jadi katurunan Afrika-Amerika munggaran anu dicalonkeun jadi presidén ku partéy pulitik gedé di Amérika.[1] Lulusan ti Universitas Columbia jeung Sakola Hukum Universitas Harvard; di kampusna, Obama nyekel kalungguhan jadi presidén Harvard Law Review. Obama digawé jadi koordinator masarakat jeung ngajabat jadi pangacara hak sipil saméméh jadi Senat Illinois tilu kali ti mimiti 1997 nepi ka 2004. Obama ngajar hukum konstitusional di Sakola Hukum Universitas Chicago ti mimiti 1992 nepi ka 2004. Sanggeus gagal meunangkeun korsi di Déwan Perwakilan AS taun 2000, manéhna ngumumkeun kampanyeuna minangka Sénat AS bulan Januari 2003. Sanggeus meunang dina bulan Maret 2004, Obama nepikeun biantarana dina Konvénsi Nasional Demokrat Juli 2004. Manéhna kapilih jadi Senat dina bulan Nopémber 2004, meunangkeun 70 persén sora.
Minangka anggota minoritas Demokrat dina Kongrés ka-109, manéhna mantuan nyieun undang-undang nu ngatur pakarang konvensional tur mromosikeun akuntabilitas publik dina ngagunakeun dana federal. Manehna ogé ngalakukeun perjalanan resmi ka Eropa Wetan, Timur Tengah, jeung Afrika. Dina Kongres ka-110, manehna ngabantu nyusun UU kanggo lobi sareng kacurangan pemilihan, parobahan iklim, terorisme nuklir, sareng perawatan kanggo personel militer AS nu mulang. Obama ngumumkeun kampanye presidenna sasih Pébruari 2007, tuluy dicalonkeun dina Konvensi Nasional Demokrat 2008 jeung senator Delaware, Joe Biden nu jadi pasangan kampanye. Dina tanggal 4 Nopémber 2008 Barack Obama sukses ngelehkeun musuhna senator John McCain ti partey Republik tuluy jadi presiden Amerika ka 44 sarta jadi jalma kulit hideung nu munggaran jadi presiden Amerika Sarikat.


text:
Seni Pintonan
Seni pintonan (ᮞᮨᮔᮤ ᮕᮤᮔ᮪ᮒᮧᮔᮔ᮪ )(basa Inggris: performance art) nyaéta salah sahiji cabang seni anu tujuanana pikeun mintonkeun, magelarkeun jeung nunjukkeun hiji wangun kasenian.[1]
Schecner (1988: 30) nétélakeun yén pintonan nyaéta hiji aktifitas anu dilakukeun ku individu atawa kelompok di hareupeun kelompok éta sorangan atawa kelompok séjénna.[2] Kalawan napak kana harti pintonan éta, tétéla yén pintonan téh kudu bisa ditingali jeung dirasa kalawan ni’mat boh pikeun paminton boh pikeun panongtonna.[2] Upama kecap pintonan ditambahan kecap seni di hareupeunana, mangka ngandung harti “pintonan anu boga ajén seni”, kayaning tari, musik, drama jrrd. Anu digelarkeun minangka pintonan hareupeun panongton.[1]
Dina seni pintonan téh sakurang-kurangna aya tilu unsur anu jadi dadasarna nyaéta ayana karya seni, tempat pintonan, jeung panongtong (aprésiator).[1]


text:
Dérét waktu
Dina statistik jeung pamrosésan sinyal, deret waktu nyaéta runtuyan titik data, diukur dina nurunna waktu, pamisah rohangan tina interval waktu nu sarua. Analisa deret waktu ngandung sababaraha metoda nu nyoba ngartikeun deret waktu, salawasna dipikaharti dina kaayan teori titik data (timana data datang ? kumaha nga-generate-na?), atawa keur nyieun ramalan (prediksi). Prediksi deret waktu ngarupakeun model nu dipake keur prediksi kajadian nu bakal datang dumasar kana kanyaho nu geus kaliwat: keur prediksi titik data samemeh diukur. Conto ilahar nyaeta harga mimiti di pasar saham dumasar kana kajadian poe samemehna.
Model keur deret waktu bisa mibanda sababara bentuk. Dua kelas nu penting nyaeta model moving average (MA) jeung model autoregressive (AR). Dua kelas ieu bisa ditempo leuwih jentre dina kaca ngeunaan autoregressive moving average models (ARMA).


text:
Pasamakmuran Dominica nyaéta hiji nagara jeung pulo di Nusantara Karibia, aya satengahna antara pulo Perancis Guadelup sarta Martinik.
tetempoan éndah tangka reproduces nu végetasi tropis sarta wewengkon padumukan ngaliwatan "autogen" rasa anu kuat sarta akut tina jéntré. Connoisseurs bakal cinta.
installer bakal ngarobah payil fsx.cfg (prepar3d.cfg) pesenan Anjeun pikeun ngaronjatkeun autogen (generasi otomatis objék). Lamun Anjeun hoyong uninstall tetempoan nu, installer bakal mulangkeun file fsx.cfg Anjeun (prepar3d.cfg).
informasi tambahan bisa kapanggih dina menu Mimitian Anjeun -> Tambah-ons Rikoooo -> Pasamakmuran Dominica FSX & P3D "
instalasi ieu 100% otomatis ku Rikoooo, Configurator bakal nanganan keur Anjeun ngadaptar jeung aktivasina tina tetempoan di hiber simulator .. Lamun uninstalling, installer bakal mulangkeun Konfigurasi Anjeun asalna.
Awas file badag 134 MB, Eta disarankeun pikeun ngagunakeun download akselerator software pikeun ngareureuhkeun jeung neruskeun di titik ditewak boga no kejutan (misalna FlashGet).
Penting, kumaha carana make tetempoan kitu? Mimiti hiber Anjeun ti "Canefield luar" (TDCF) Atawa "Melville Hall" (TDPD) Jadi husus dina seleksi titik awal pikeun FSX / P3D:
Boga hiber alus
Author Valladier Jean Louis (koupi) jeung Zev C. Richards


text:
Campaka (majalah)
Campaka, aslina mah ditulis make ejahan heubeul Tjampaka, ngaran salahsahiji majalah basa Sunda anu medal di Bandung taun 1965.[1]
Profil Majalah[édit | édit sumber]
Dina awal penerbitanana, mimitina mah bulanan,ka behdieunakeun medal sabulan dua kali atawa tengah bulanan,diterbitkeun ku Yayasan Campaka.[1]Dina karedaksianana, ieu majalah teh ngalaman robah-robah redaksi, Girang rumpaka ngarangkep pananggung jawab redaksi nu pangpandeurina teh nya eta S.A. Warsoma.[1]Ieu majalah basa Sunda anu sifatna umum teh utamana ngamuat carita pondok jeung carita nyambung, boh karangan asli beunang pangarang Sunda, boh tarjamahan tina basa deungeun. Lian ti eta ngamuat oge sajak Sunda, artikel kaagamaan, artikel kasehatan, jeung lulucon.[1]Teu kacatet sabaraha eksemplar oplah unggal bulanna,umur majalah ngan lumangsung dua taun,dina taun 1967 ngeureunkeun penerbitanana.[2]
Rengrengan Redaksi[édit | édit sumber]
A. Taun 1965 (Awal)
- Panasehat: Abdur Rauf, SH
- Direksi: Mursan Sutjarma
- Pingpinan Redaksi/Pananggung jawab: Sukandi A Warsoma
- Staf Redaksi: Soebechi, G. Makboel, Min Resmana, A. Abidin, Rina Tjampaka, Surachman R.M
- Sekretaris Redaksi: Sunarja P.K.
- Tata Usaha: Rachmat Hady
- Juru Tekin: Didin D Basoeni, Teddy Sam
- Foto Press: Permai/Aras
B. Taun 1967 (Ahir)
- Dewan Redaksi : Sunarja P.K, Iskandarwassid BA, Odji Setiadji AR, jeung Annie Hamid.
- Tata Usaha: Dewi Parwati
- Poto Press: Eddy James.
- Alamat redaksi: Jl. Jambatanbaru 17 E Bandung
- Oplah: Teu kacatet sabaraha eksemplar oplah unggal bulanna.
Rubrikasi[édit | édit sumber]
- Ti Redaksi
- Carita Pondok
- Seni Budaya
- Ringkang-ringkang Katukang
- Guguyon
- Ki Ha’en
- Carpon Tarjamahan
- Carita Nyambung
- Warna-warni
- Campaka Mekar
- Sajak
- Agama
- Dangding
- Wanita Binekas
- Carita Gambar
- Mang Semprot (karikatur)
- Pedaran Kasehatan
- Kalimah Hikmah
- Anekdot. [3]
Rujukan[édit | édit sumber]
- ↑ a b c d Kartini,Tini,spk.Biografi dan Karya Sasatrawan Sunda Masa 1945-1965.Proyek Penelitian Bahasa dan Sastra Indonesia dan Daerah Depdikbud.Bandung1978.kaca 274-275
- ↑ Rusyana, Yus,spk. Ensiklopedi Sastra Sunda. Pusat Pembinaan dan Pengembangan Bahasa Depdikbud.Jakarta 1986.kaca 20
- ↑ Majalah Tjampaka No 34 Taun ka-III 1967


text:
Dedi Ruspendi
KASEBELAN
Dua
taun katukang waktu nyorocos hareupeun Ketua MUI Kacamatan, ngeunaan larap lampah zakat dina ugering hirup. Sugan teh ngabandungan ari pek teh terus ngobrol nu lain-lain jeung baturna bari panonna peupeureudeuyan duka naon maksudna. Ahirna kuring eleh deet ninggalkeun buku nu dicaritakeun meunang ngarang kuring.
Datang ka imah kuring nekadkeun jeung kulawarga nyieun Baitul mall Kulawarga. Ti harita teu setor zakat ka masjid. Hak fakir jeung miskin 2/8 dibikeun ka Mang Ade, jeung nu miskin pisan di lembur. Nu sejenna dipake modal awal Koperasi keur nulungan nu kagerejud ku si Batak rentenir.
Sakali Waktu Ketua MUI Kecamatan teh dakwah di masjid. "...Teu gampang ngadegkeun Baitul Mall kudu aya legal formal ti pamarentahan......" Asa nyentug kana rasa da kuring nu ngadegkeun Baetul Mall Kulawarga, anggap we zakat komunitas. Keu wae ah Anjing mengonggong Khafilah berlalu.
Dua tahun ngadeg Koperasi Alhamdulilah aset Koperasi kiwari geus bisa mere nganjuk ka anggota gedena 5 juta, nya keur jalma leutik mah bisa keur nambahan hajat ngawinkeun budak atawa nyunatan. Atuh buka warung leuleutikan oge bisa. Infakna 10 % ngan bunga tunggal. Itungan gampangna mah, dicicil sapuluh kali, nu kasabelasna infak, teu bungaan deui najan telat mayar ge angger we infakna teh sakitu.
Na ari kuruyung teh nu dakwah di mesjid. Urang kudu merangan rentenir nu berkedok koperasi make bunga 10 % cenah. Kuring ngarti lamun renten mah 10 % pasti nyangsarakeun anggota sabab bisa jadi pokok jeung bunga bakal jadi gede bunga. Tapi kapan ieu mah 10 % teh bebeng, teu nambahan samalah bisa ngurangan lamun anggota ngarasa beurat keneh mah.
Keun wae deuh rek ngahajakeun taun hareup mah geura anggota Koperasi anu karek 50 jelema teh titah mayar zakat ka Baetul Mall kuring najan leuleutikan. Sugan modal Koperasi umat nambahan nepi ka bisa meuli Toko Swalayan nu lolobana gableg bangsa Asing ditempat kuring mah.


text:
budaksubang.blogspot.com
Sapanjang jalan panon teu bisa peureum,hate bagja tur sugema ningali kaendahan alam.mungguh sampurna kaagungan sang khalik.nyiptakeun sagala kaendahan di alam dunya nu pinuh kaajaiban .Gunung,laut,langit,bumi jeung sajabana deui anu ngagaduhan mangrebu kaunikan,kaendahan sareng bukti anu sanesna kaagungan Allah SWT.
Tah dina posting Mang Beben ayeuna urang sasarengan muji kaagungan sang Khalik anu tos nyiptakeun alam dunya ieu sareng ka endahan Alamna Khusus na tatar Pasundan,Mun seug ku urang di lenyepan,urang salaku urang Pasundan pasti ngarasa bangga,sok tingali alam di sekitar urang,pasti urang sadar bahwa urang teh mung saukur mahluk leutik nu teu bisa nanaon di hareupeun anjeuna (Allah SWT).
Kamari pasosore Mang Beben tos nyaba ka Bandung,sapanjang jalan ti Bandung ka Subang meuni reueuuuus teh ningali kaendahan alam, mungkin para penbaca pasti pernah melakukan perjalanan ti Bandung ka Subang,atanapi katempat liana di tatar pasundan khususna,apakah pernah berpikir salaku urang pasundan?? yups.. Urang salaku Urang Sunda anu ngageugeuh di tatar pasundan sakuduna ngarasa bangga lahir di lemah cai anu sakieu endahna,urang ngabogaan gunung anu endah ,laut pantai selatan,laut pantai utara,kawasan puncak anu selalu ramai di kunjungi ku turis ti manca Negara, jeung anu lian na deui di kawasan pasundan.
Natural cenah ceuk barudak ayeunamah,tepat pikeun symbol urang pasundan,sabab urang pasundan selalu natural dari segi kepribadian,budaya,makanan khas sunda jeung sajabana deui.
Tugas urang ayeuna hayu urang ngajaga ka endahan alam anu geus di waris keun ku udegudeg jangga wareng urang,urang kudu bersyukur lahir di tatar pasundan,karena kanikmatan ieu, sareng kabagjaan ieu, anugrah ti gusti numahasuci,anu teu dirasakeun ku umat anu lahir di luar tatar pasundan,ieu kanikmatan anu luar biasa nyaeta “NIKMATNA LAHIR DI TATAR PASUNDAN” urang pasti bangga lamun seug ku urang di lenyepan.
Sajabana anu di sebut keun ku Mang Beben eta masih loba deui kaendahan di tatar pasundan tapi mang Beben belum tau..:P. ka para pengunjung bisa ngabagi kabagjaan di post Commen ieu posting,tulis kabagjaan pengunjung anu tos lahir di tatar pasundan.
Anu terakhir Mang Beben neda di hampura bilih aya salah ucap dina nulis ieu posting ma’lum lah Mang Beben mah jalma dusun anu teu ngarti babasan.
Wassalam….


text:
Kimia analitik
Kimia analitis ngulik analisis sampel/conto bahan pikeun mikanyaho wangunan jeung struktur kimiawina.
Tipe[édit | édit sumber]
Kimia analitis bisa dibagi jadi dua tipe utama:
- Analisis kualitatif pikeun nangtukeun aya/henteuna unsur atawa sanyawa kimia nu ditéang.
- Analisis kuantitatif pikeun nangtukeun kadar unsur atawa sanyawa kimia nu ditéang.
Kimia analitis lolobana kuantitatif, nu bisa dibagi deui kana widang ulikan nu béda. Bahanna bisa dianalisis pikeun nangtukeun kadar unsur atawa kadar unsur dina spésiés kimia tinangtu. Nu panungtung mangrupa interés husus na sistem biologis; molekul-molekul mahluk hirup ngandung karbon, hidrogén, oksigén, nitrogén, jeung sajabana dina struktur-struktur nu kompléks/pajeulit.
Téhnik[édit | édit sumber]
Aya rupa-rupa téhnik nu bisa dipaké pikeun misahkeun, ngadeteksi, jeung ngukur sanyawaan kimiawi.
- Pamisahan zat kimia pikeun ngukur beurat atawa volum produk ahir. Ieu mangrupa prosés nu geus heubeul nu kudu pisan taliti.
- Analisis zat migunakeun alat spéktroskopi. Ngukur serapan sinar ku hiji larutan atawa gas, nu saterusna bisa diitung eusi sababaraha spésiés, nu kadang teu merlukeun pamisahan. Métode nu leuwih anyar kayaning spéktroskopi serapan atom (atomic absorbance spectroscopy, AAS), résonansi magnetik inti (nuclear magnetic resonance, NMR), jeung analisis aktivasi neutron (neutron activation analysis, NAA).
- Loba téhnik nu ngagabungkeun dua atawa leuwih métode analitis. Contona kayaning ICP-MS (Inductively-Coupled Plasma - Mass Spectrometry), di mana dina tahap kahiji sampel divolatilisasi, sedengkeun pangukuran kadarna ditangtukeun dina tahap kadua. Tahap kahiji bisa ogé ngalibetkeun téhnik pamisahan kayaning kromatografi, sedengkeun nu kadua parabot pikeun ngukur atawa deteksi.
- Téhnik-téhnik nu ngawengku volatilisasi nu tujuanana pikeun ngahasilkeun atom-atom bébas unsur-unsur nu nyusun sampelna, nu salajengna bisa diukur dina kadar dumasar darajat serapan atawa émisina dina frékuénsi spéktrum nu husus. Rugina métode ieu, sampelna béak diancurkeun, kaasup naon baé nu aya dikandungna. Nu kaasup téhnik ieu di antarana spéktroskopi serapan atom (Ing. atomic absorption spectroscopy) jeung ICP-MS/ICP-AES. Téhnik-téhnik ieu bisa tetep dipaké pikeun ngulik spésiasi, nyaéta saméméh volatilisasi.
Métode[édit | édit sumber]
Métode analitis gumantung kana katalitian, kabersihan, préparasi sampel, akurasi, sarta présisi.
Biasana praktisi nu neundeun parabot gelasna dina asam sangkan nyegah kontaminasi, sampelna diuji sababaraha kali, sedengkeun parabotna dikumbah ku pangleyur murni nu husus.
Métode standar pikeun analisis kadar ngaewngku dijieunna kurva kalibrasi.
Mun kadar unsur atawa sanyawa na sampelna luhur teuing ti rentang detéksi téhnikna, sampelna bisa diéncérkeun kitu baé maké pangleyur murni. Mun kadarna handapeun rentang ukuran alat, métode adisi bisa dipaké. Na métode ieu, kana sampel ditambahkeun sanyawa/unsur nu diulik nu kadarna geus dipikanyaho, lajeng béda antara kadar nu ditambahkeun jeung kadar nu kaukur mangrupa jumlah sabenerna dina sampel.
Rujukan[édit | édit sumber]
- Wikipédia basa Inggris, disalin ping 19 Juli 2004.


text:
Sawo durén
Sawo durén nyaéta ngaran tutuwuhan nu buahan ti suku sawo-sawoan (Sapotaceae). Buahna dipikawanoh ogé kalawan ngaran sawo apel, sawo ijo (basa Jawa), sawo hejo (basa Sunda), sawo kadu (Banten), sarta kenitu atawa manécu (Jawa Wétan).
Dina rupa-rupa basa kosta, buah ieu dipikawanoh kalawan rupa-rupa ngaran kawas cainito, caimito, chicle kadu, star apple, golden leaf tree, abiaba, pomme de lait, estrella, aguay sarta nu séjén-séjénna. Ngaran ilmiahna nyaéta Chrysophyllum cainito.
Gambaran[édit | édit sumber]
Tangkal anu sok héjo sarta tumuwuh gancang, bisa ngahontal jangkung 30 m. Kulit tangkal warnana kulawu hideung nepi ka semu bodas, kalawan réa bagian tangkal anu ngaluarkeun lateks, nyaéta geutah bodas anu kentel pisan, lamun dilukai.
Daun tunggal boga warna coklat-keemasan (chrysophyllum hartosna daun anu boga warna keemasan), alatan bulu-bulu lemes anu tumuwuh utamana di sisi handap daun sarta di rerantingan; permukaan luhurna lekas gundul sarta boga warna héjo cerah. Diuk daun berseling, memencar, wangun lonjong nepi ka bundar endog terbalik, 3-6 x 5-16 cm, kawas kulit, bertangkai 0,6-1,7 cm panjangna.
Kembang sawo perenahna dina kélék daun, mangrupakeun jumplukan 5-35 pucuk kembang laleutik nu boga gagang panjang, semu konéng nepi ka bodas lumayung, seungit amis. Kongkolak 5 heulai, bunder nepi ka bunder endog; makuta bentukna silinder nu boga 5 cuping, bunder endog, panjangna nepi ka 4 mm.
Buah bentukna buleud nepi ka buleud endog sungsang, boga diaméter 5-10 cm, jeung kulit buahna leueur herang, coklat semu wungu atawa héjo semu konéng nepi ka semu bodas. Kulitna rada kandel, liat, réa ngandung latéks (geutah bodas nu kentel) sarta teu bisa didahar. Daging buah bodas atawa semu wungu, hipu sarta réa ngandung sari buah, amis, ngabungkus éndokarp boga warna bodas anu diwangun ku 4-11 rohang anu bentukna jiga béntang lamun dipotong. Siki jumlahna 3-10, gepéng rada buleud endog, coklat ngora nepi ka hideung semu wungu, teuas herang.
Pamangpaatan[édit | édit sumber]
Sawo duren ilaharna didahar minangka buah seger (henteu diasakan), sanajan bisa ogé dipaké minangka bahan baku és krim atawa serbat (sherbet). Tangkal sawo duren ngahasilkeun buah sanggeus umurna 5-6 taun, sarta biasana puncak usum buah éta dina usum halodo.
Sajaba ti éta, réa bagian tangkal anu boga hasiat ubar; contona kulit kaina, geutah, buah sarta sikina. Kulub daunna dipaké pikeun nyageurkeun diabétés sarta reumatik. Tina kulit kaina dihasilkeun ubar kuat sarta ubar batuk.
Tangkalna mindeng dipaké minangka pepelakan hias sarta pangiuhan di taman-taman sarta sisi jalan. Kaina cukup alus minangka bahan bangunan. Sarta dahan-dahanna anu kolot dimangpaatkeun pikeun numuwuhkeun anggrék.
Asal-usul sarta sumebarna[édit | édit sumber]
Sawo durén asalna ti padataran handap Amérika Tengah sarta India Kulon. Alatan mangpaatna, kiwari sawo durén geus sumebar ka sakumna wewengkon tropis. Di Asia Tenggara, sawo duren réa dipelak di Filipina, Thailand sarta Indocina bagian kidul.
Rujukan[édit | édit sumber]
- Verheij, E.W.M. sarta R.E. Coronel (eds.). 1997. Asal Daya Nabati Asia Tenggara 2: Buah-buahan anu bisa dimakan. PROSEA – Gramedia. Jakarta. ISBN 979-511-672-2.


text:
Sabtu, 21 April 2012
Si Kabayan Meuleum Lauk :: Dongeng
Deungeun sanguna saaya-aya. Mun tas balik mah teu hésé, dan dibekelan ku kolotna, surundéng, kéré lauk, jeung sajabana. Mun teu boga deungeun sangu, Si Kabayan sok nyair di solokan leutik nu teu jauh di kobongna sakalian bari néangan suluh keur ngaliwet, kawantu jaman baheula mah teu usum minyak tanah atawa LPG. Mun nyair, sakapeung teu beubeunangan, sakapeung mah meunang berenyit, lélé, hurang, belut, jeung lauk nu palid ti balong.
Hiji mangsa, waktu isuk-isuk nyair di solokan, Si kabayan meunang anak lauk emas sagedé indung leungeun dua siki. Atuh atoheun pisan. Laukna diteundeun buni pisan, bisi dihakan ucing. Si Kabayan ngaliwet, sanggeus asak teu terus meuleum lauk.
“Moal waka dibeuleum bisi babaturan ménta, engké uing moal kabagéan,” ceuk haténa. Atuh baturna dalahar, Si Kabayan mah kalah ka kekedengan.
“Can hayang dahar, teu ngarareunah awak,” pokna waktu ditanya kubabaturanana.
Réngsé dalahar babaturanana kalaluar ti kobong rék arulin, Si Kabayan hudang, terus muru hawu. Ngan seuneuna geus pareum, geus euweuh ruhayan, malah hareupeun hawuna dihéésan ucing. Ku Si kabayan ucingna digebah, tuluy mirun seuneu, suluhna tapas. Sanggeus tapasna ruhay, anak lauk emas dibeuleum. Bari ngadagoan beuleum lauk asak, Si Kabayan ngala céngék ti pipir kobong, diréndos makeé uyah dina coét.
Geus kitu, ngeduk liwet tina kastrol, diwadahan kana piring séng. Si Kabayan muru hawu, leungeun katuhuna nanggeuy piring séng, leungeun kencana nyekel coét. Barang diteang, tapasna geus pareum kawntu tapasna ngan hiji, malah geus ampir jadi lebu. Atuh beuleum laukna téh kurumuy, hideung jeung pinuh lebu, geus teu mangrupa lauk. Ku Si Kabayan dikoréhan. Kacida pisan heraneunana, sabab beuleum laukna téh ata tilu.
“Ti mana hiji deui? Tadi mah meuleumna ngan dua. Babaturan pohoeun kitu? Ah, milik mah timana waé,” ceuk Si kabayan dina haténa.
Si Kabayan nyait beuluem anak lauk emas hiji, diasaan , enya lauk, lauk nu hiji beak, Si Kabayan nyait deui lauk nu hiji deui. Diasaan heula, bener lauk. Si Kabayan nuluykeun deui daharna sangu liwetna, mani ngalimed. Ku sabab lapar kénéh, Si Kabayan nyiuk deui sangu, terus nyait beuleum lauk nu katilu. Waktu diasaan, Si kabyan nyengir, sabab rasana haseum jeung bau. “Ucing bangkawarah,” pokna gegelendeng, léos ka cai, kekemuna leuwih ti sapuluh kali. *** (AG, diropéa tina carita Si Kabayan nu asalna ti Banten / Garula)
Langganan: Poskan Komentar (Atom)